Otvorena vrata za finansiranje izgradnje infrastrukturnih projekata u BiH\nHome » News Archive » BiH News » Otvorena vrata za finansiranje izgradnje infrastrukturnih projekata u BiH\nDom naroda Parlamentarne skupštine BiH je na današnjoj sjednici jednoglasno usvojio Prijedlog odluke o usvajanju Okvirne saobraćajne politike Bosne i Hercegovine za period od 2015. do 2030. godine.\nVijeće ministara BiH, na prijedlog Ministarstva komunikacija i prometa, utvrdilo je Prijedlog odluke o usvajanju Okvirne prometne politike BiH za period od 2015. do 2030. godine, kojom se želi stvoriti ekonomičan i efikasan prometni sistem usklađen sa standardima Evropske unije (EU) i pravilima Svjetske trgovinske organizacije (WTO).\nNa ovaj način bit će otvorena vrata za finansiranje izgradnje infrastrukturnih projekata iz Evropske unije, koja je odvojila jednu milijardu eura za sljedećih pet godina za infrastrukturalno povezivanje regije zapadnog Balkana u sklopu 'connectivity agende' pokrenute na samitu lidera zemalja zapadnog Balkana u Berlinu prošle godine.\nVeć ove godine Bosna i Hercegovina će moći aplicirati za fondove iz prvih 100 miliona eura iz IPA II fondova, zajedno sa povoljnim kreditima iz evropskih finansijkih institucija.\nUsvajanjem Okvira prometne politike, koju će pratiti izrada strategije i akcionog plana prometa BiH, Vijeće ministara želi unaprijediti sigurnost u prometu kako bi se postigla efektivnost prometnih usluga za građane i omogućili ekonomski rast i razvoj BiH, a razvoj prometnog sistema zasnovao na tržišnim principima i konkurenciji, saopćeno je ranije iz Vijeća ministara BiH.\nDelegati su usvojili i zaključak nadležne parlamentarne komisije da Vijeće ministara BiH, prilikom donošenja Saobraćajne strategije i Akcionog plana, obavi sveobuhvatnu i otvorenu javnu raspravu, kao i da, prilikom realizacije Saobraćajne strategije i Akcionog plana, obavlja stalne koordinacije s nižim nivoima vlasti.


Gadafijev sin Saif smatra da ne može dobiti fer suđenje u Libiji – Informer\nGadafijev sin Saif smatra da ne može dobiti fer suđenje u Libiji\nSaif al-Islam, sin ubijenog libijskog lidera Moamera Gadafija, izjavio je da treba da mu se sudi u Međunarodnom krivičnom sudu (MKS) u Hagu, ponovivši još jednom da u Libiji ne može da dobije fer suđenje.\n“Jedini način da Libija i libijski narod dobiju pravdu jeste da MKS vodi ovaj slučaj na fer, nepristrasan i nezavisan način“, naveo je Gadafijev sin u dokumentu o svojoj odbrani koji je dostavio sudu, javio je AFP.\n“Ne plašim se da umrem, ali ako me pogubite nakon suđenja u Libiji, treba reći da je to ubistvo“, kazao je on, javio je Rojters.\nMKS je izdao naloge za hapšenje i Saifa i šefa Gadafijeve obavještajne službe Abdulaha Senusija, zbog zločina protiv čovječnosti počinjenih tokom gušenja antirežimske pobune u Libiji, prošle godine.\nSaif se od novembra nalazi u pritvoru u južnom libijskom gradu Zintanu. MKS i libijska vlada se spore oko toga gdje Gadafijevom sinu treba da se sudi.\nRadnici “Pretisa” pred zgradom Vlade FBIH\nBashar Al Assad proglasio ratno stanje u Siriji


Napisao nele, 2018-10-24 08:45:49 u Novosti\nTim studenata Prirodno-matematičkog fakulteta u Nišu pobedio je na prestižnom regionalnom takmičenju u programiranju ACM. Takmičenje je održano u Rumuniji, a srpski studenti su ovim izuzetnim uspehom, nakon više od 20 godina, obezbedili plasman u svetsko finale ovog programerskog takmičenja koje će se održati u martu sledeće godine u Portugaliji.Pobeda na regionalnoj rundi je istovremeno i naš najbolji rezultat u istoriji ovog takmičenja.\n“Prirodno-matematički fakultet u Nišu mnogo pažnje posvećuje radu sa talentovanim studentima, bilo daje u pitanju učešće na domaćim imeđunarodnim takmičenjima ili aktivno uključivanje u naučni rad”, kaže Marko Petković, profesor PMF-a u Nišu. “Naši studenti bez problema nalaze posao u struci, a oni najbolji se neretko zapošljavaju u nekim od najvećih domaćih i međunarodnih softverskih kompanija. I pored toga, ovakav uspeh još uvek nismo imali, zbog čega smo svi veoma srećni!”.\n„ACM je za programiranje ono što je Vimbldon za tenis”, kaže Andreja Ilić, zamenik direktora Razvojnog centra kompanije Microsoft u Srbiji i nekadašnji student niškog PMF-a, i objašnjava „To je najveće i najuglednije studentsko takmičenje iz programiranja u svetu. Srbija ima jako dobre rezultate na internacionalnim olimpijadama za srednjoškolce, ali na univerzitetskom nivou kaskamo. Region u kome je Srbija važi za veoma težak sa vrlo jakom konkurencijom. Ekipa iz Niša je već ostvarila ogroman uspeh osvajanjem prvog mesta u našem regionu. Nadamo se da je ovo početak domino efekta, i da će rezultat biti nastavljen od strane drugih univerziteta u Srbiji“.\nRazvojni centar kompanije Microsoft u Srbiji već preko deset godina na različite načine podržava učešće domaćih studenskih timova na ACM takmičenju, od sponzorstva za pokrivanje dela putnih troškova do organizovanja međunarodnog takmičenja Bubble Cup. Tim sa PMF-a u Nišu je ove godine bio najbolje plasirani tim iz Srbije na Bubble Cup takmičenju i jedan je od timova koji su dobili sponzorstvo Microsoft razvojnog centra za učešće na ACM-u.\nMicrosoft razvojni centar već jedanaest godina organizuje Bubble Cup, takmičenje namenjeno studentima i srednjoškolcima, upravo kao vid najpotpunije pripreme za učešće na takmičenju ACM. Razvojni centar je ove godine podržao odlazak pet domaćih studentskih timova u Rumuniju i posebno će podržati tim sa PMF-a u Nišu za pripremu i odlazak na svetsko finale u Portugalu.


Google kažnjen u Francuskoj sa 500.000 eura zbog spora s medijskim izdavačima | TRT Bosanski\nGoogle kažnjen u Fra...\n13.07.2021 ~ 29.07.2021\nAmerička tehnološka kompanija Google kažnjena je u Francuskoj sa 500 miliona eura zbog spora sa francuskim novinskim izdavačima koji žele da kompanija plati za korištenje njihovih vijesti, prenosi Anadolu Agency (AA).\nFrancuska agencija za zaštitu konkurencije saopštila je da Googleu prijeti dodatnih 900.000 eura kazne dnevno ukoliko tehnološki div u roku od dva mjeseca ne iznese prijedloge o tome na koji način će nadoknaditi proizvođačima vijesti.\nPodružnica Googlea u Francuskoj saopštila je da je veoma razočarana odlukom i da kazna "ne odražava napore koji su uloženi ili stvarnost upotrebe vijesti na našoj platformi".\nIz kompanije su saopštili da pregovaraju oko postizanja rješenja i da su na pragu postizanja sporazuma s nekim medijskim izdavačima.\nTagovi: #google , #Francuska\nBezos, koji je izvršni direktor od osnivanja kompanije 5. jula 1994, postao je predsjednik Upravnog odbora Amazona, navedeo je na web-stranici kompanije.


Bivši radnici HI „Župa“ u stečaju – najavili protest – KRUŠEVAC.LINK\nOvde si trenutno: Home / DRUŠTVO / Bivši radnici HI „Župa“ u stečaju – najavili protest\nBivši radnici HI “Župa” AD u stečaju juče su na sastanku sa rukovodstvom Saveza samostalnog sindikata za grad Kruševac dogovorili da se odbije pomoć i podrška ove sindikalne organizacije.\nOni su Ministarstvu privrede uputili zahtev da u roku od 48 sati, dobiju agendu o rešavanju njihovih problema, pre svega, oko celokupne naplate zaostalih zarada.\nHI „Župa“ je krajem prošle godine prodata za oko 2,5 miliona evra iz stečaja kao pravno lice.\nPrema podacima sa kojima raspolažu bivši radnici „Župe“ kojima se duguju zarade, stečajna masa je ukupno iznosila 4 miliona evra. Polovina te sume je otišla na namirivanje poverilaca prvog i drugog reda, dok je za treći isplatni red, u kome su i zaostale plate, preostalo 2 miliona evra.\nProblem je što poverioci iz trećeg reda, medju kojima su i pojedine poslovne banke, ukupno potažuju oko 20 miliona evra.\nOko 400 bivših radnika potražuje plate za period od 2011. do 2015. godine. U proseku svako potražuje po milion dinara, što je ukupno oko 3 miliona evra.\nBivšim radnicima „Župe“ podršku su pružile kolege iz „14. oktobra“, a novi skup zakazan je za četvrtak.\nNakon što su bivši radnici HI „Župa“ u stečaju odlučili da nezadovoljstvo zbog nenaplaćenih zaostalih primanja iskažu protestom na ulici, koji je zakazan za četvrtak, kruševački Samostalni sindikat, uskratio im je podršku.\nTag plate sindikat stečaj Župa AD


PROPISI.com | Nedopustivo mešanje u rad pravosudnih organa Srbije\nPrvi potpredsednik Vlade Republike Srbije i ministar spoljnih poslova Ivica Dačić izjavio je danas da je apsolutno neprihvatljivo i van svake diplomatske prakse da se nota Ministarstva spoljnih poslova Bosne i Hercegovine, koja je upućena MSP-u Srbije, prvo objavi u medijima, a da se tek nakon toga dostavi Beogradu.\nDačić je u izjavi za agenciju Tanjug naveo da je nota, koju je Beogradu uputila ministarka spoljnih poslova BiH Bisera Turković, zbog presude kojom je bivši komandant takozvane Armije BiH Husein Mujanović osuđen na 10 godina zatvora za ratni zločin počinjen nad Srbima, dostavljena našem ministarstvu putem imejla.\nPrema njegovim rečima, nakon izricanja predsude, predsedavajući Predsedništvu BiH Šefik Džaferović pozvao je na razgovor ambasadora Srbije u BiH Aleksandra Đorđevića, a Turković ambasadorku BiH u Beogradu Aidu Smajić na konsultacije u Sarajevo.\nS obzirom na to da je MSP Srbije od strane ambasadorke Smajić obavešteno o tome da je pozvana na konsultacije u Sarajevo, kao reakciju na takav postupak pozvao sam ambasadora Srbije u BiH na hitne konsultacije u Beograd, istakao je prvi potpredsednik Vlade.\nOn je ukazao na to da zbog toga Đorđević neće biti u mogućnosti da se odazove pozivu na sastanak kod Džaferovića, i vratiće se u Sarajevo tek nakon što se ambasadorka BIH vrati u Beograd.\nPrvi potpredsednik Vlade je poručio da se Srbija nikome neće izvinjavati zbog toga što je osudila one koji su ubijali Srbe, istakavši da je apsolutno neprihvatljivo mešanje u rad pravosudnih organa naše zemlje.\nDačić je ocenio da je posebno nedopustivo mešanje u postupke koji se tiču ratnih zločina, koji su univerzalnog karaktera i gde svaka žrtva zaslužuje da počinioci budu izvedeni pred lice pravde i kažnjeni za počinjena dela.\nOn je postavio pitanje da li su zločini počinjeni nad Srbima manje važni i da li treba da ostanu nekažnjeni, i dodao da je borba protiv nekažnjivosti zločina jedno od temeljnih načela savremenog pravnog poretka i vladavine prava.\nZašto BiH nije do sada procesuirala Mujanovića, koji je bio upravnik logora u Hrasnici i koji je protivzakonito zatvorio 30 Srba civila, koji su svirepo mučeni i ubijeni, zapitao je Dačić.\nJedino rasvetljavanjem svih zločina počinjenih tokom oružanih sukoba na teritoriji bivše Jugoslavije i procesuiranjem počinilaca može se ostvariti trajno pomirenje, ponovio je prvi potpredsednik Vlade.\nDačić je ukazao na to da je Zakon o organizaciji i nadležnosti državnih organa u postupku za ratne zločine potpuno u skladu sa međunarodnim pravom, praksom i običajima u savremenim državama, uz napomenu da u Srbiji nije suđeno samo za zločine protiv Srba, već i protiv Hrvata i Muslimana.


Još jedno priznanje za Emira, Bekrić evropska "zvezda u usponu"!\nSrpski rekorder u trci na 400 metara sa preponama Emir Bekrić dobio je veliko priznanje za ostvarene rezultate u protekloj sezoni, pošto je proglašen za "zvezdu u usponu" na gala večeri u Talinu, koju je organizovala Evropska atletska federacija.\nLaureati su se birali i na osnovu glasova 163 novinara iz 54 države, zatim članova RA, i na osnovu rezultata na najvećim takmičenjima ove godine.\nBekrića je posebno izdvojilo to što je na Svetskom prvenstvu u Moskvi osvojio bronzanu medalju u trci na 400 metara sa preponama, a bio je jedini Evropljanin u finalu. Takođe, na Evropskom prvenstvu za mlađe seniore postao je šampion.\n"Počastvovan sam priznanjem, značila mi je mnogo podrška svih, tima, Srbije, i nadam se da ću osvajati još medalja u budućnosti. Što se tiče probijanja barijera i postavljanja novih rekorda, ne opterećujem se time, najbitnije je da osvajam medalje", rekao je Bekrić na ceremoniji.


Ovako će izgledati tri linije Beogradskog metroa | Kamatica\nPočetna > tekst > Ovako će izgledati tri linije Beogradskog metroa\nOvako će izgledati tri linije Beogradskog metroa\nTekst objavljen: 09.11.2012 9:25\nPred gradskim odbornicima u petak će se naći predlog studije opšteg koncepta metro sistema. Trase metroa su "iscrtane", usklađene sa realnom slikom terena, ostalo je da odbornici iznesu svoje mišljenje o predlozima francuske kompanije Ežis.\nUkoliko ne bude izmena, kako je ranije predviđeno, Beograđani će se kroz prestonicu voziti trima linijama, čas ispod zemlje, čas iznad zemlje, a mesto glavnog susreta trasa biće Trg republike.\n20 STAJALIŠTA, OSAM PODZEMNIH\nU neposrednoj zoni kojom će proći prva linija živi oko 270.000 stanovnika i ima 150.000 radnih mesta. Ukupna dužina predložene trase prve linije lakog metroa je 12,5 kilometara, predviđeno je 20 stajališta od kojih je osam podzemnih. Planirano vreme trajanja izgradnje prve faze je pet godina, a orijentaciona cena 450 miliona evra. Broj putnika na ovoj liniji procenjuje se na oko 40 miliona godišnje.\nPrema ranijim najavama, prva linija će povezivati Tvorničku u Zemunu sa Ustaničkom ulicom. Na novobeogradskoj strani trasa će ići pored Energoprojekta, Bulevarom Zorana Đinđića, pored Kombank arene ka Brankovom mostu.\nPredviđena je izgradnja još jednog mosta, tik pored Brankovog na koji bi se nastavljao tunel čiji će ulaz biti ispod spomenika u parku na Kosančićevom vencu.\nMetro bi kroz centar prolazio tunelom do Trga republike, gde bi inače poznato mesto okupljanja sugrađana ostao glavno čvorište, sada putnika, a zatim bi se ta linija 1A nastavljala Bulevarom kralja Aleksandra do krajnje stanice.\nLinija 1A bi, jednog dana, imala i nastavak ka Bloku 45, gde bi račvanje bilo od Železničke stanice na Novom Beogradu. To bi bila tehnička grana. Ako bi se produžila, ona bi pratila liniju tramvaja "7" i prevozila, prema procenama stručnjaka, oko 70.000 ljudi dnevno.\nBRŽE, ALI I JEFTINIJE PUTOVANJE\nPosle puštanja u rad prve linije lakog metroa očekuju se uštede u vremenu putovanja koje bi, za prvu godinu eksploatacije na godišnjem nivou bilo oko 23 miliona časova. Takođe, smanjenje autobuskog saobraćaja za oko dva puta na posmatranom koridoru i smanjenje potrošnje goriva za autobuse od oko 1.500 litara u vršnom času, što na godišnjem nivou iznosi čak 4,5 miliona litara.\nNa Novom Beogradu postoje veliki problemi podzemnih voda koje ne dozvoljavaju da se pruga spusti ispod zemlje, a kako bi ovo bio nezavistan šinski sitem (bez ukrštanja sa ostalim saobraćajem), metro bi bio podignut iznad tla.\nTrasa linije "2" prolazila bi preko stalog dela grada od Petlovog brda, odnosno groblja Orlovača, preko Banovog brda, Prokopa, Slavije, pored "Beograđanke", Trga republike, Cvijićevom, pored Dunava pa sve do Mirijevskog venca.\nKonačno, "iscrtana" linija "3" spajaće dve prethodne trase, od Orlovače do Zemuna, a "kretaće" se preko Mosta na Adi koji već ima rezervisan prostor za metro u srednjem delu.\ninvesticije gradski prevoz javni prevoz Beograd transport metro


Iznenadna odluka Zorane Mihajlović: Svi se selimo! - Naši u svetu\nIznenadna odluka Zorane Mihajlović: Svi se selimo!\nObjavljeno 02/12/18 u 11:15\nPotpredsednica Vlade i ministarka građevinarstva, saobraćaja i infrastrukture Zorana Mihajlović izjavila je da će sledeće nedelje preseliti ministarstvo u Grdeličku klisuru, gde se završava deonica auto-puta na Koridoru 10.\n„Završetak Koridora 10, odnosno auto-puta kroz Gdeličku klisuru, najznačniji je infrastrukturni projekat Srbije u poslednjih nekoliko decenija. Srbija će sa završenim Koridorom 10 biti mnogo drugačija od ove koja je danas. I za mene kao resornu ministarku nema prirodnijeg mesta od mesta na kom se ovaj projekat trenutno završava. Čitave naredne nedelje moji saradnici, državni sekretari, pomoćnici ministra i ja bićemo u Grdeličkoj klisuri, tamo ćemo biti i smešteni i čitavo ministarstvo biće izmešteno na Koridor 10, jer za nas nema važnijeg posla od tog“, izjavila je Mihajlović za RTS.\n„Činimo ogromne, nadljudske napore da do kraja godine pustimo za putnički saobraćaj auto-put kroz Grdelicu. To je želja svih nas, to je želja svih radnika i firmi koje izvode radove. I nije lako, ima problema, ne želim da krijem, ali baš zato želim i da, koliko god mogu, svu svoju snagu uložim u njihovo rešavanje kako bismo završili ovaj istorijski posao. Želim i da svi vide koliko je građevinski teška ova trasa, ali i kako impresivno izgleda sve što je do sada urađeno“, kaže Mihajlović.\n„Baš zato što je reč o jednom od najtežih gradilišta u ovom delu Evrope, za mene je bezbednost svih koji budu koristili ovaj auto-put od najveće značaja. Zato želim da sa stručnjacima obiđem sve deonice u Grdelici kako bih se i lično uverila u bezbednost ove deonice. Nijedan metar auto-puta neće biti otvoren ukoliko nije 100 odsto bezbedan“, naglašava Mihajlović.\nAmbasada SAD na Kosovu: Probleme rešavati dijalogom, a ne ostavkama\n“Želimo da podržimo mlade da ostanu u zemlji, i ako je moguće vratimo one koji…\nAustrijska ministarka pravde Zadić u samoizolaciji


Belgrade Eye - Uslovi koriscenja\nKorišćenjem Belgrade eye ili usluga Belgrade eye portala u vlasnistvu Monday doo, u Beogradu (u daljem tekstu "Belgrade Eye"), pristajete na određene uslove i pravila (u daljem tekstu "Uslovi korišćenja") koji su navedeni u daljem tekstu.\nPošto se pravila i uslovi korišćenja redovno prilagođavaju odgovarajućim normama i regulativama, smatramo da su korisnici u svakom trenutku upoznati sa tim pravilima i da su ih u potpunosti razumeli i prihvatili.\nBELGRADE EYE polaže autorska prava na sve materijale koju su na ovom mestu objavljeni (tekstualni sadržaj, fotografije, slike, audio i video materijal...). Neovlašćeno korišćenje bilo kojeg od njih podložno je važećim zakonima.\nBELGRADE EYE ne snosi nikakvu odgovornost niti posledice koje mogu nastati po korisnika usled korišćenja sadržaja objavljenih na ovoj internet prezentaciji.\nNi jedan deo ove internet prezentacije ne sme se koristiti u nezakonite svrhe, tj. ne sme se upotrebljavati u kontekstu koji sadrži dela označena kao krivična dela, prekršaje ili radnje koje su u suprotnosti sa važećim zakonskim normama i pravilima ponašanja. Posebno je zabranjeno objavljivati ili na drugi način prenositi sadržaje koji mogu nanieti štetu BELGRADE EYE, kao i drugim osobama ili pravnim licima.\nBELGRADE EYE može u bilo kom trenutku i bez prethodne najave promeniti ove Uslove korišćenja, a smatra se da je korisnik upoznat sa ovim pravilima u svakom trenutku korišćenja sadržaja ove stranice.


Pretežno sunčano i toplo biće i u utorak, sa najvišom temperaturom od 20 do 26 stepeni.\n- Od srede do subote se očekuju padavine koje će naročito obilne biti u regionu, posebno u oblasti Jadrana. Padavine u Srbiji biće praćene jakom i olujnom košavom. Od srede se očekuje pad temperature, pa će u četvrtak i petak biti hladno, uz prave jesenje temperature, a one će se tokom dana kretati od 11 do 17 stepeni, u Beogradu od 12 do 14 - istakao je Đurić.\nVREMENSKA PROGNOZA ZA PONEDELJAK, 4. OKTOBAR: Letnje temperature uz pojačan vetar, a evo kada nam stiže pogoršanje\n04. 10. 2021. u 01:01\nMeteorolog Marko Čubrilo kaže da osim obilnijih padavina, koje bi mogle uz kraće prekide da traju do vikenda, treba očekivati i jače zahlađenje, te bi se maksimumi kretali od oko 9 do 17 stepeni Celzijusa, a na istoku Srbije samo oko 7.\n- Uz jaku do olujnu, hladnu košavu nad ovim delom regiona, subjektivan osećaj hladnoće bi bio vrlo visok. Zasada proračuni gotovo svih modela sve do oko 15. oktobra nemaju signal za neko konkrentije poboljšanje, a posebno ne za otopljenje - naveo je on.\nvremenska prognoza RHMZ zahlađenje Đorđe Đurić Marko Čubrilo meteorolog Đorđe Đurić Marko Čubrilos dugoročna vremenska prognoza vreme Srbija vremenska prognoza Beograd najnovija vremenska prognoza najnovija vremenska progniza


Prekretnica: Gradiće se ovi auto-putevi i koridori - Gradjevinarstvo.rs\n13.07.2018. | Tanjug\nSrbija je na prekretnici investicija u punu infrastrukturu i od sledeće godine gradiće se novi auto-putevi i koridori. To je izjavila potpredsednica vlade i ministarka građevinarstva Zorana Mihajlović tokom posete Koridorima Srbije i dodala da sledeće godine počinje novi investicioni ciklus u infrastrukturu od pet milijardi evra, od čega će polovina biti za izgradnju auto-puteva.\n- Počinjemo sledeće godine izgradnju nekih novih koridora i auto-puteva. Pričamo o Moravskom koridoru, auto-putu Mira, odnosno prvoj deonici od Niša do Pločnika i drugim, i sada se bavimo projektno tehničkom dokumentacijom - navela je ministarka.\nKako kaže, Koridori Srbije završavaju putni Koriodor 10 i rade kao nadzor na Koridoru 11, a pred njima se nalaze i novi projekti pošto će to preduzeće biti invetitor za Moravski koridor od Pojata do Preljine, zatim za auto-put Mira od Niša do Merdara i Fruškogorski koridor.\nMinistarka je rekla da će Putevi Srbije nastaviti proces reformi, kao i da će biti investitor u projektu izgradnje autoputa Beograd - Sarajevo, zatim za izgradnu brzih saobraćajnica Šabac - Loznica i Zrenjanin - Novi Sad.\nKada je reč o Moravskom koridoru, vrlo je bilizu dobijanje finansijskih ponuda od zaintereosvanih kompanija, koje bi trebalo da bude dobijene u septembru kako bi mogli da se zaključe ugovori na jesen. Istakla je da Moravski koridor veoma važan jer će povezati koridore 10 i 11.\nKaže da su dve kompanije zainteresovane - kineska CRBC i američka Behtel i da se sa njima pregovara.\nOna je rekla da vlada od pre tri godine nema problem sa odobrenim, a nepovučenim sredstvima i da se više ne plaćaju penali, kao i da jedino postoji kašnjenjenje kod Puteva Srbije u povlačenju sredstava od 400 miliona evra namenjenih za rehabilitaciju putne mreže.\nKada je reč o sredstvima za investicije, Mihajlović je rekla da je ranije država sredstvima iz budžeta mogla da učestvuje do pet ili 10 odsto, dok će sada zbog dobrog stanja u budžetu taj iznos biti mnogo veći.\nKako je navela, auto-put Mira će finansirati EBRD i EIB, dok će se Fruškogorski koridor, od Novog Sada do Rume, možda graditi koncesijom.\nDirektor Koridora Srbije Zoran Babić je rekao da će ove godine biti završen ceo putni Koridor 10 kroz Srbiju i da je trenutni stepen završenosti 95,8 odsto.\nKazao je da su na južnom kraku završena tri od šest lotova, a da će tunel Manajle biti potpuno gotov do kraja septembra.\nKada je reč o kreditima Koridora Srbije, Babić je rekao da je Svetska banka planirala da se izvedu radovi u vrednosti od 30 miliona evra, a da su izvedeni radovi vredni 42 miliona, zatim da je plan EIB-a bio da će biti urađeni radovi vredni 50 milona evra, a da je urađeno više od 120 miliona evra.


Vi ste ovde:Početna»Projektne aktivnosti»Tvoja Evropa, tvoj glas 2018: Inspirativne ideje za ostvarivanje jedinstva u raznolikoj evropskoj kulturi\nBy Jovan objavljeno\t 21/03/2018 Projektne aktivnosti\nMladi Evropljani smatraju da više prilika za učenje stranih jezika zahvaljujući putovanjima, bolji pristup evropskim kulturnim spomenicima i očuvanje kulture kroz nacionalnu kuhinju i zanate mogu nadahnuti mlade u Evropi da otkriju druge kulture i bolje razumeju naše zajedničko kulturno nasleđe. Ovo su preporuke za tvorce politika EU koje je formulisalo 99 učenika iz cele Evrope, učesnika godišnje omladinske konferencije Tvoja Evropa, tvoj glas (YEYS), koja je u organizaciji Evropskog ekonomskog i socijalnog komiteta (EESC) po deveti put održana u Briselu.\nPobedničke ideje za evropsku kulturu\nEvropski ekonomski i socijalni komitet je 15. i 16. marta ugostio učenike iz 33 škole iz 28 zemalja EU i pet zemalja kandidata. Budući da je 2018. evropska godina kulturnog nasleđa, konferencija je takođe bila posvećena kulturi, a njena centralna tema je bila Ujedinjeni u različitosti: mlađa budućnost evropske kulture.\nPotpredsednik EESC-a, Gonsalo Lobo Ksavijer, istakao je da je važno osluškivati i uzeti u obzir ideje mladih. „Svi učestvuju u izgradnji ovog fantastičnog projekta nazvanog Evropa pripada svima. Zato ste i vi ovde“, izjavio je Lobo Ksavijer pozdravljajući učesnike konferencije.\nUčenici su tokom intenzivnih debata i radionica razgovarali o tome kako da se evropsko kulturno nasleđe očuva i približi mladima u Evropi. Učesnici su se u razradi svojih ideja osvrnuli na teme koje su stalni predmet razgovora u Evropi, poput jednakosti, bezbednosti i integracija, koji bi mogli da se unaprede kroz kulturne aktivnosti. Od ponuđenih 10 konkretnih preporuka za tvorce politika EU, glasanjem su izabrana tri najatraktivnija predloga:\nPrilike za otkrivanje drugih kultura kroz putovanja. Ovim projektom se predlaže kreiranje posebnog studijskog programa razmene sa časovima jezika, u okviru koga bi učenici živeli sa porodicom domaćinom i učili o novim kulturama. „Kada se susretnete sa drugačijim kulturama, više ih cenite i postajete ponosni na to što ste Evropljani“, objasnio je učenik s Kipra koji je predstavio ovu preporuku;\nKako da čuvamo kulturu, učimo iz prošlosti i koristimo je za izgradnju budućnosti. Cilj ove preporuke je da se u svakoj državi članici oformi kuća nacionalne kuhinje Evropske unije. „Prilikom poručivanja nacionalnog jela, uz jelo bismo dobili i kratku napomenu u kojoj su objašnjene istorijske okolnosti u kojima je jelo nastalo, čime bi se podigao stepen tolerancije među narodima”, rekao je predstavnik Slovenije. Osim toga, grupa učenika je predložila pokretanje programa podrške za male prodavnice tradicionalnih rukotvorina u cilju očuvanja narodne kulture;\nEksperimentisanje s kulturom. Cilj ovog projekta je da kulturu i kulturno nasleđe približi svim ljudima kroz organizaciju putujućih tematskih festivala nasuprot koncentrisanju muzeja u velikim gradovima. „Ovo je ideal kome treba da težimo jer je to jedan od načina da postanemo bogatiji. Život je mnogo zanimljiviji kada ste otvoreni za druge kulture, a čini mi se da kultura u Evropi trenutno nije opipljiva i dostupna”, poručio je predstavnik Francuske.\nKultura – srce Evrope\nTinejdžeri u Evropi imaju priliku da sa članovima EESC-a, stručnjacima i umetnicima razgovaraju o značaju očuvanja i negovanja našeg kulturnog nasleđa.\n„Ne možemo da izgradimo Evropu ako našoj kulturi i kulturnom nasleđu ne damo značajniju ulogu. Evropa se predugo u najvećoj meri gradila na privredi, finansijama i tržištu“, izjavila je Sneška Kvedvlieg-Mihailović, generalna sekretarka organizacije Europa Nostra, koja se bavi očuvanjem kulture i prirodnog nasleđa u Evropi. „To su veoma značajni alati za spajanje privredâ i društava. Ali šta je sa srcem i dušom Evrope, njenom kulturom i kulturnim nasleđem”, dodala je.\nKvedvlieg-Mihailović je takođe istakla da ako Evropa ima zajedničko kulturno nasleđe, onda su njeni građani odgovorni za njegovo očuvanje.\nPredsednik EESC-a, Jorgos Dasis, istakao je da u današnje vreme mnogo Evropljana vodi život pun privilegija, dodajući da to nije slučaj sa svim Evropljanima niti da je oduvek bilo tako. „Veoma je važno da podstaknemo mlade da preuzmu odgovornost i saznaju šta je postignuto, ali i kako da to dalje unaprede. Moramo da sarađujemo, naročito sa vama mladima, jer bez vas ništa nije moguće”, izjavio je Dasis.\nEESC će se postarati da tri predloga koja su dobila najviše glasova budu inkorporirana u preporuke koje Komitet upućuje zakonodavcima EU. Osim toga, generalna sekretarka organizacije Europa Nostra, Kvedvlieg-Mihailović, izrazila je spremnost da ove preporuke predstavi na samitu evropskog kulturnog nasleđa, koji se narednog leta održava u Berlinu.\nEESC svake godine nasumice bira i poziva 33 škole – po jednu iz svake države članice i zemalja kandidata – da učestvuju u ovoj jedinstvenoj godišnjoj omladinskoj inicijativi. Imajući u vidu rastuću popularnost konferencije, potpredsednik Lobo Ksavijer je predložio da se uspostavi mreža učenika i nastavnika koji su učestvovali u konferencijama.\nZa više informacija o konferenciji Tvoja Evropa, tvoj glas: https://www.eesc.europa.eu/en/agenda/our-events/events/your-europe-your-say-2018.


Mitrović: "Advokat je najmanje kriv" - Sportske.net\nMitrović: "Advokat je najmanje kriv"\nŠtoper reprezentacije Srbije Stefan Mitrović stao je u odbranu selektora nacionalnog tima i istakao da su igrači isključivi krivci za debakl koji nam je priredila Danska.\nFudbalski reprezentativac Srbije Stefan Mitrović rekao je da on i njegovi saigrači moraju da budu samokritični posle loših igara na početku kvalifikacija za Evropsko prvenstvo.\n"Moramo da budemo samokritični i da se pogledamo u oči, da napravimo analizu i vidimo u čemu je problem, jer kao tim definitivno igramo jako loše. Svi imamo toliku želju da igramo za nacionalni tim, ali jednostavno ne znam šta se dešava", rekao je Mitrović novinarima u Beogradu.\nSrbija je u petak uveče izgubila kao domaćin od Danske sa 3:1 i tako umanjila šanse za plasman na kontinentalni šampionat koji će se 2016. održati u Francuskoj.\n"Atmosfera je zaista odlična u ekipi, ali na terenu ne izgledamo kao ekipa. Individualni kvalitet je tu, pogledajte ceo spisak, ali kao tim nismo mnogo jaki. Nema odgovora zašto je to tako, prvo moramo da krenemo od sebe", kazao je Mitrović.\nSelektor Dik Advokat najavio je da će razmisliti o ostavci posle debakla na stadionu Partizana, a Mitrović je istakao da su igrači isključivi krivci.\n"Advokat je u ovom momentu najmanji krivac. Mi, igrači, isključivi smo krivci i moramo da budemo veoma samokritični. Meni, koji nisam igrao neke važne utakmice, niti nešto, ovo mi je najteži poraz. Osećam se toliko prazno da je to nešto neverovatno, veoma mi je žao", rekao je štoper srpskog nacionalnog tima.\n"Orlovi" su poveli protiv Danske u četvrtom minutu, ali je protivnik tada potpuno preuzeo inicijativu i do kraja utakmice deklasirao srpski tim.\n"Razgovarali smo na poluvremenu jer smo do kraja prvog dela kontrolisali utakmicu. Nismo imali rešenja za njihovu transformaciju. Ideja je bila da pokušamo da preuzimamo njihove ofanzivne igrače, ali nismo uspeli u tome i videli ste šta se desilo u drugom poluvremenu", istakao je Mitrović.\nPrema njegovim rečima, Srbija do kraja kvalifikacija treba da gleda samo svaku narednu utakmicu, jer samo tako može da se nada plasmanu.\n"Grupa je izvučena i svi smo rekli da je realno da prođemo. To da idemo sigurno, više ne pije vodu. Treba da idemo od utakmice do utakmice i da se radujemo svakom bodu. Takvim razmišljanjem imamo čemu da se nadamo. Ni protiv jedne reprezentacije mi više ne možemo lako", rekao je Mitrović.\nSrbija će u utorak igrati prijateljsku utakmicu sa Grčkom, a kvalifikacije će nastaviti u martu, kada će gostovati Portugalu.


DIREKTOR IFIMES-A ZIJAD BEĆIREVIĆ O USLOVLJAVANJU EU: "WIGEMARK SE SLIZAO S POLITIČKIM I KRIMINALNIM ELITAMA U BiH, S MILORADOM DODIKOM JE SLAVIO..." - Jedinstvena Bosna i Hercegovina\nDIREKTOR IFIMES-A ZIJAD BEĆIREVIĆ O USLOVLJAVANJU EU: "WIGEMARK SE SLIZAO S POLITIČKIM I KRIMINALNIM ELITAMA U BiH, S MILORADOM DODIKOM JE SLAVIO..."\nZIJAD BEĆIROVIĆ O USLOVLJAVANJU EU: "Wigemark se slizao s političkim i kriminalnim elitama u BiH, s Dodikom je slavio..."\n"... kada je usvojen Zakon o akcizama"\nDirektor Međunarodnog instituta za bliskoistočne i balkanske studije (IFIMES) iz Ljubljane, Zijad Bećirović iznio je u gostovanju na N1 televiziji dosta kritika na račun EU i njenih predstavnika u BiH zbog uslovljavanja BiH na njenom evropskom putu.\n„Podsjećam, uz svo dužno poštovanje Bugarske i Rumunije, znamo kako su ove zemlje postale članice EU.\nTo je išlo prioritetno, saveznici preko Atlantika su insistirali preko Evropske pučke stranke (EPP) da izglasaju Bugarskoj i Rumuniji članstvo u EU, i po mnogim aspektima, bez obzira u kakvoj je poziciji, BiH je u boljoj kondiciji nego su to bile i Bugarska i Rumunija“, istakao je Bećirović.\n„Velika nepravda se prema BiH radi od strane EU, vidimo i šta tu rade ambasadori EU u BiH, uključujući i ambasadora Wigemarka. Oni su slizani s političkim i kriminalnim elitama u BiH, oni šalju neke posebne izvještaje o BiH u EU. Moramo znati šta se dešavalo u pozadini kada je usvojen Zakon o akcizama, kako je to slavio Wigemark s Miloradom Dodikom.\nTo su jake veze političkih lidera u BiH s predstavnicima EU i mnogi kriminal u BiH nije posljedica samo domaćih kriminalnih struktura, nego je to uvezeni kriminal koji traži najtjesnije oblike saradnje i taj kriminal je pronašao partnere čak i u nekim visokim zvaničnicima EU, i u BiH, ali naravno i u institucijama EU u samom Briselu. To je vrlo zabrinjavajuće za BiH, za region“, smatra Bećirović.


Umanjenje plate menadžmenta u javnim preduzećima - SDCafe.rs\nHome\tInfo\tUmanjenje plate menadžmenta u javnim preduzećima\nU četvrtak je nastavljena 58. i održana 59.sednica Gradskog veća grada Smedereva, na kojima su, pored ostalog, prihvaćeni nacrti rešenja o davanju saglasnosti na statute javnih preduzeća čiji je osnivač grad Smederevo.\nČlanovi Gradskog veća predložiće Skupštini grada da se saglase sa statutima JKP Vodovod, JP Direkcija za izgradnju, urbanizam i građevinsko zemljište, JKP Zelenilo i groblja, JKP Parking servis, JKP Pijace, JKP Čistoća, Javno preduzeće za stambene usluge i toplifikaciju, JP Gradska stambena agencija i JP TV Smederevo, koji su usklađeni sa pozitivnim propisima.\nPozitivno su ocenjeni izveštaji o radu i korišćenju sredstava Fonda za razvoj poljoprivrede grada Smedereva za 2012. godinu, kao i Saveta za bezbednost saobraćaja grada Smedereva o stanju bezbednosti saobraćaja na teritoriji grada Smedereva za 2012. godinu.\nRazmatrana je Informacija o isplaćenom bruto prihodu, troškovima, oporezivom prihodu i plaćenim javnim prihodima po odbitku za 2012. godinu i konačnu isplatu za januar 2013.godine u javnim preduzećima, a zaključeno je da se o zaradama direktora postigne politički konsenzus, odnosno da se plate menadžmenta u javnim preduzećima limitiraju i umanje u odnosu na dosadašnje, u cilju mera racionalizacije.\nVeće je ovlastilo JP Direkcija za izgradnju, urbanizam i građevinsko zemljište da sprovede postupak javne nabavke za letnje održavanje putne mreže koja je izuzeta iz mreže državnih puteva I i II reda na teritoriji grada Smedereva.\nUsvojeni su i planovi generalne regulacije za gradsko područje i za industrijsku zonu, koji će biti distribuirani odbornicima Skupštine grada u analognom i digitalnom obliku, a prihvaćena je i Odluka o izradi Plana detaljne regulacije Stara železara i biće predložena Skupštini grada na usvajanje.\nVećnici su se na sednici u četvrtak saglasili i sa Odlukom o izboru programa u oblasti socijalne zaštite koji se finansiraju iz budžeta grada Smedereva u 2013.godini.\nMašović na čelu Streljačkog saveza\nSedmi protest “1 od 5 miliona” u...


Utorak , 2019-09-10 | 13:59:26\n„Vreme je da međunarodna zajednica ispravi tu grešku i vrati Sandžak na upravljanje građanima kojima i pripada. U skladu sa tim, Platforma za rešavanje statusa Sandžaka je naš doprinos normalizaciji odnosa, demokratizaciji i regionalnoj stabilnosti, u procesu evropskih i NATO integracija zemalja nastalih raspadom bivše SFRJ“, rekao je Ugljanin.\n„Motiv Srba i Crnogoraca koji žive u Sandžaku da podrže uspostavljanje specijalnog statusa je, pored ostalog, taj što građani Sandžaka neće imati obavezu da plaćaju ratnu štetu Hrvatskoj, Bosni i Hercegovini i Kosovu za zločine, koje su počinile tzv. srpske snage prilikom teritorijalnih osvajanja silom i etničkim čišćenjem tokom 90- tih godina“, rekao je Ugljanin.\nBošnjačko nacionalno vijeće (BNV) pokrenulo je u maju ove godine inicijativu za uspostavljanje specijalnog statusa za Sandžak, a kasnije je poslalo zahtev republičkim organima Srbije i Crne Gore za uspostavljanje ovog statusa za ovu regiju.


U sjeničkom Domu zdravlja održano je savetovanje za zdravo odrastanje | www.SJENICA.com\nU okviru Podrške Evropske unije upravljanju migracijama u i Srbiji, u sjeničkom Domu zdravlja održano je savetovanje za zdravo odrastanje kojim su deca i roditelji iz migrantske i lokalne populacije upućeni kako mogu da očuvaju zdravlje i unaprede zdravstvene navike.\nGlavna sestra Doma zdravlja Milica Kiković kazala je da je cilj radionice da se migrantima, pre svega mladim osobama, pomogne u odrastanju. Objasnila je i da je pružanje zdravstvene zaštite migrantima korisno i za Dom zdravlja u Sjenici i lokalno stanovništvo.\n„Kao podršku u radu sa migrantima i zahvaljujući donacijama Evropske unije, Dom zdravlja je dobio dva sanitetska vozila, uposlili smo tri zdravstvena radnika, dobićemo i ginekološki sto koji će olakšati posao ginekolozima. Sve ovo dosta pomaže u unapredjenju zdravlja lokalnog stanovništva, ali i migranata“, dodala je Milica Kiković.\nJelena Marić Luković ispred Podrške Evropske unije opštinama i gradovima u kojima borave migranti kazala je da je pored donacije dva sanitetska vozila sjeničkom Domu zdravlja, podjednako važan rad sa mladima i decom u cilju formiranja zdravih životnih navika.\n„Upravo je zbog toga akcenat radionice bio na očuvanju zdravlja. Treba da podržimo lokalne institucije koje se svakodnevno bore da prevaziđu sve prepreke, pruže najkvalitetnije usluge i hitno reaguju na novonastale situacije. Podjednako je važna i tehnička podrška, ali i ovakve preventivne aktivnosti“, rekla je Jelena Marić Luković.\nEvropska unija obezbedila je u proteklom periodu Sjenici donaciju od 400.000 evra. Tim sredstvima nabavljena je odgovarajuća tehnička oprema za zdravstvene ustanove, završena rekonstrukcija Centra za azil u Sjenici i kupljena cisterna za transport pijaće vode.\nČitaj još: Usvojen rebalans budžeta\nPogledajte video zapise na BETA TV ovde\nTagged beta bolnica Dom zdravlja donacija evropska unija Jelena Marić Luković Milica Kiković sjenica\n2014 Hazbo novi pazar Srbije pester hukic foto slike asfaltiranje Radovi Intervju opstina prvenstvo Kolasinac Opština Sjenica 2012 beograd vijesti sjenicak rekonstrukcija muamer sjenicki VIDEO sjenica Mirza Biatlon predsednik pesterska visoravan sneg sjenice izgradnja Sandžaka pomoc bacanje SDA snijeg takmicenje 2015 Mujović Hazbo Mujović sport srbija novi opštine Asmir Kolašinac sjenicu pazar u sjenici speleološko ZMAJEVAC sjenicani Sjenici Papić Asmir drustvo 12. decembar planinari skola azilanti sandzak planinarsko snimak selo direktor Sjeničanin


Konferencija Foruma Roma Srbije | Forum Roma Srbije\nKonferencija Foruma Roma Srbije\nForum Roma Srbije u saradnji sa Kancelarijom za jugoistočnu Evropu Rosa Luxemburg Stiftung, organizovao je konferenciju pod nazivom „Romi i artikulacija političkih interesa“. Dvodnevni događaj je organizovan u Beogradu, 31. oktobra i 1. novembra 2015, okupivši oko 60 učesnika, uglavnom domaćih romskih aktivista iz svih krajeva Srbije. Na konferenciji su takođe bili prisutni predstavnici organizacija koje su deo mreže levo orjentisanih organizacija u Srbiji, Levog Samita Srbije, čiji je i Forum Roma Srbije član. Program konferencije sastojao se od predavanja i diskusija koji su imali za cilj unapređenje znanja iz domena političko-ekonomske i socijalne istorije sa fokusom na razmeni mišljenja o aktuelnim društvenim procesima. Pored prenošenja i promovisanja političkog znanja koje se oslanja na leve i antifašističke tradicije, cilj ovog događaja bio je i podsticanje okupljanja romskih aktivista iz različitih krajeva Srbije i njihovu međusobnu saradnju kroz politički aktivizam. Na konferenciji smo imali čast da ugostimo i predstavnike partije Die Linke, poslanicu Evropskog parlamenta Korneliju Ernst i njenog asistenta Lorenca Kremera kao i Anetu Grot, poslanicu u nemačkom Bundestagu. Cilj njihove posete Srbiji bio je da od lokalnih aktivista saznaju o trenutnim problemima i zahtevima Roma u Srbiji kao i da podele svoje profesionalno iskustvo u radu na kreiranju politika na evropskom nivou, posebno u Nemačkoj, koje imaju uticaja na živote Roma.\nPrvog dana konferencije, učesnici su imali priliku da slušaju predavanja aktivista i stručnjaka kao i da diskutuju o mnogim važnim pitanjima vezanim za otpore neoliberalizmu, definisanje levičarskih političkih agendi, antifašistički aktivizam i feminizam, lokalni aktivizam i umrežavanje kao i o drugim temama vezanim za progresivna, demokratska i održiva rešenja za mnogobrojne probleme romske zajednice. Predavanja su održali Igor Štiks, Lidija Vasiljević, Zoran Petakov, Ivan Radenković, Miloš Baković Jadžić, Božidar Nikolić, Zoran Pavlović.\nDrugi dan konferencije je bio posebno zanimljiv, jer su mladi romski aktivisti, učesnici programa političke edukacije Foruma Roma Srbije, delili svoja iskustva i razmišljanja o tome na koji način oni vide probleme svoje zajednice i gde nalaze potencijalna politička rešenja.\nZajednički zaključak konferencije Foruma Roma Srbije je da brojni problemi romske zajednice mogu biti rešavani samo zajedničkim delovanjem i jačanjem novog romskog pokreta koji bi svoju artikulaciju mogao naći u levoj političkoj opciji.


Najskuplji automobili na svetu za 2018.\nVećina proizvođača svetskih proizvođača automobila kao formulu uspeha traži "recept" kako da proizvede što bolji i istovremeno cenovno što prihvatljiviji automobil, međutim, postoje i oni drugi. Proizvođači super-automobila, svoj nastup na tržištu vide u stvaranju modela koji su istovremeno super-skupi i isto tako ultra moćni. Svake godine kompanije kao što su Lamborghini, Ferrari, Aston Martin i drugi nadmeću se da naprave što ekscentričniji automobil, za čiju cenu se ne pita, a konkurenciju dodatno podstiču manje poznati nezavisni proizvođači.\nSastavljanje liste najskupljih automobila veoma je zanimljiv posao, ovog puta reč je o deset najskupljih automobila za 2018. godinu, među kojima je "najjeftiniji" vredan milion dolara. Neki od njih su na granici legalnog korišenja u redovnom saobraćaju jer su primereniji trkačkim stazama. Na listi se nalaze automobili, pored kojih najekskluzivniji modeli Mercedes-Benz, BMW, Bentley, Rollce Roys i slični deluju kao “jeftini”.\nTop 10 najskupljih automobila na svetu za 2018.\n1. Lamborghini Veneno Roadster (4,5 miliona dolara)\n2. Aston Martin Valkyrie (3,2 miliona dolara)\n3. Bugatti Chiron (2,7 miliona dolara)\n4. Pagani Huayra Roadster (2,4 miliona dolara)\n5. Ferrari LaFerrari Aperta (2,2 miliona dolara)\n6. Koenigsegg Regera (2 miliona dolara)\n7. Zenvo TS1 (1,9 miliona dolara)\n8. Mazzanti Evantra Millecavalli (1,2 miliona dolara)\n9. Arash AF10 Hybrid (1,2 miliona dolara)\n10. McLaren Senna (1 milion dolara).\nSUV kupe simbol prestiža\nPrema analitičarima Strategic Vision, kupci koji biraju ovu vrstu krosovera, pogotovo ako je to Mercedes-Benz, četiri do pet godina su mlađi od uobičajenih kupaca tipičnih SUV modela. To smanjuje prosečnu starost ljudi koji su kupili automobil odgovarajuće marke, što zauzvrat povećava atraktivnost. Kupci SUV-a manje su osetljivi na cene, što znači da prodavci automobila mogu da traže više novca, što neće negativno uticati na prodaju. Važnije je da kupce pre svega zanima njihov imidž.\nSistemi asistencije ne zamenjuju vozača\nThatcham i EuroNCAP, dve organizacije koje se bave bezbednošću saobraćaja, sprovele su istraživanje o sistemima koji pomažu vozačima u vožnji. Ono što je iniciralo na ovu akciju bile su sve agresivnije kampanje proizvođača automobila koji svoje modele nazivaju poluautonomnim ili samovozećim (koji mogu samostalno da se kreću u saobraćaju). Cilj je, naravno, da svoj proizvod prodaju kao najsavremeniji i najbolji, a pritom za njegovo ostvarenje ne biraju sredstva.\nZimski test električnih automobila\nNiske temperature mogu značajno da utiču na domet električnih automobila, pa je Norveška automobilska federacija - NAF odlučila da testira dvadeset najprodavanijih električnih automobila, pored merenja dometa testirao je brzinu i efikasnost punjenja na nižim temperaturama. Otkrili su da je domet, usled niskih temperatura, smanjen u proseku za 18,5 odsto u poređenju sa zvanično predstavljenim rastojanjem, dok su zimski uslovi takođe produžili vreme punjenja.


POD MAČ BATO PREVAZIŠAO SEBE: Ovako bi izgledala borba Skenderbega i tiranosaurusa (VIDEO)\n08/31/2017 18:46 Video Zanimljivosti\nMiroljub Petrović još jednom je bio gost produkcije "Balkan info" gde je, između ostalog govorio, i o dinosaurusima iznoseći tvrdnje da su ljudi i dinosaurusi živeli istovremeno na planeti zemlji. Petrović je pristalica kreacionističke teorije i odbacuje ideje evolucije.\nTiranosaurus, Petrović i Skenderbeg (Foto: Jutjub)\nOdgovarajući na pitanja novinara Teše Tešanovića, Petrović je analizirao da li bi Skenderbeg mogao da porazi tiranosaurusa u borbi jedan na jedan. Petrović je objasnio da je Skenderbeg bio jako snažan i imao ogromnu sablju.\n- Ajde da zamislimo situaciju da nailazi tiranosaurus a jaše Senderbeg na konju, ja mislim da kada bi ga Skenderbeg zviznuo kopljem kroz glavu da bi ovaj pao mrtav - rekao je Petrović i dodao da bi "tiranosaurus mnogo loše prošao" u duelu sa Skenderbegom.\n- Da ste vi Skenderbeg i hoćete da napadnete tirnosaurusa koje su slabe tačke? - upitao je novinar "Balkan info" Teša Tešanović.\n- To je ogromna životinja, on je jak, gde god da ga pogodite to je kao da ga bodete čačkalicom. Slaba tačka je da ga zvizneš u glavu, ali znaš koja snaga treba, znaš kolku on glavu ima - objasnio je Petrović.\nPetrovićevo analiziranje dinosarusa i Skenderbega je na samom početku emisije ali opis borbe kreće od 13 minuta.\nKako strane ambasade kontrolišu RTS pogledajte OVDE.\nUrednik Tabloida Milovan Brkić kritikuje režim Aleksandra Vučića.\n(UZNEMIRUJUĆI VIDEO) PRIZORI KOJI LEDE KRV U ŽILAMA: Ovo su najjezivija ubistava u ljudskoj istoriji!\nVUČIĆU, A ŠTA JE SA NAMA: Tači najavio da će Šitari na referendumu odlučivati o sporazumu koji postigne sa Vučićem\nDODIK OPET ODRŽAO LEKCIJU AMBASADORU SAD: Neka prestane...\nAvion na liniji Beograd-Amsterdam proglasio uzbunu: Preusmeren u Nemačku\nSENZACIONALNI USPEH SAA: Veliki proboj ka Deir Ez Zoru, oslobođena cela planina, do grada još...(VIDEO/MAPA)


U okviru programa Swiss PRO u periodu od 2. do 26. oktobra 2018. godine biće organizovano sedam regionalnih obuka o sprovođenju procesa participativnog budžetiranja. Ove dvodnevne obuke, koje realizuje Stalna konferencija gradovai opština (SKGO), namenjene su zaposlenima u lokalnim samoupravama, a za cilj imaju unapređenje budžetiranja kao i transparentnosti budžeta.\nImajući u vidu zakonske obaveze koje se odnose na učešće građana u procesu donošenja budžeta jedinica lokalne samouprave, učesnicima obuka će biti predstavljeni predlozi za normativno uređivanje i sprovođenje ovog procesa, kao i primeri preporučene prakse.\nPredstavnicima gradova i opština biće predstavljeni: zakonodavni okvir i alati za participaciju građana, mehanizmi uključivanja građana u procese izrade plana javnih investicija i budžeta, načini pripreme i sprovođenja javne rasprave i javnog slušanja, obrada rezultata javne rasprave i predstavljanje rezultata, kao i predlozi za unapređenje transparentnost budžeta.\nMesta i datumi održavanja dvodnevnih regionalnih obuka:\nZlatibor – 2. i 3. oktobar 2018.\nVrnjačka Banja – 4. i 5. oktobar 2018.\nBeograd – 11. i 12. oktobar 2018.\nNovi Sad – 16. i 17. oktobar 2018.\nSubotica – 18. i 19. oktobar 2018.\nNiš – 23. i 24. oktobar 2018.\nKragujevac – 25. i 6. oktobar 2018.\nAgenda i više informacija o obukama nalaze se na linku.


Naslovna/Nega i Lepota/Fitness/Kada pesma probudi zver u nama\nZnamo da nas muzika motiviše, ali kako se to tačno dešava u našem telu? Pitali smo dr Džesiku Gran iz muzičke i neuro laboratorije Vestern univerziteta da nam ponudi neke od odgovora na ovo pitanje!\nVaš novi ritam\nČetvorobitne pesme vam daju najviše energije: Probajte „Legend has it“ (Run the Jewels), pa „Learn to Fly“ (Foo Fighters), i… „Take on Me“ (A-Ha)\nVaše spoljašnje uho filtrira zvučne talase u srednje uho i onda u unutrašnje, gde vibriraju 200 mikrolitara tečnosti u vašem pužu (kohlei). Majušne ćelije dlaka osećaju ove pokrete i prebacuju vibraciju u električne signale koji podstiču emitovanje glutamata. Reč je o neurotransmiteru koji stimuliše nervna vlakna da nose signale do mozga.\nVaše auditivno moždano stablo i auditivni korteks primaju zvuk i razlikuju visinu, note i melodiju, a vokali idu u Vernikeovu zonu mozga. Prvo su sažvakani, kao reči odraslih u Snupiju, ali uskoro postaju jasne (nauka i dalje nije otkrila zašto).\nVisina, note, melodija i reči putuju do limbičkog sistema ili sistema emocionalnog odgovora vašeg mozga, koji se fokusira na brz tempo i akord nenaglašenog tona koji prethodi naglašenom. U ovoj regiji, amigdala povezuje pesmu i lepe uspomene (kao kada ste je čuli tokom trčanja od 5 kilometara gde ste se dobro pokazali).\nSa aktiviranim limbičkim sistemom, neuroni pucaju u nucleus accumbens kada nastaje nalet dopamina – hemikalija mozga koja je povezana sa orgazmima. Ove vibracije prave eho kroz cerebralni centar za nagradu, a visok nivo dopamina nadjačava umor i uznemirenost.\nSa poslednjim notama pesme, nalet dopamina se smanjuje, vraćajući vas gde ste počeli, ali sa prijatnim osećajem postignutog zadatka i snažnijim usađenim pamćenjem moći pesme. Iskoristite ovo u perspektivi kao svoju prednost.\nPredhodno “Limenkica-ulaznica” ugostiće u nedelju mališane iz prihvatilišta\nSledeće “Sveti Mrata sneg do vrata” Danas će se ZNATI KAKVA NAS ZIMA ČEKA!


Zona zabrane letenja nad Libijom\nKoalicioni napadi na Gadafijeve snage\nNačelnik Združenog generalštaba američkih oružanih snaga, admiral Majk Malen, izjavio je danas za američke televizijske mreže da je zona zabrane letenja nad Libijom, na osnovu rezolucije Ujedinjenih nacija, „praktično“ uspostavljena, posle serije napada Sjedinjenih Država i njihovih saveznika krstarećim raketama i vazdušnih udara na libijske vojne ciljeve.\nAdmiral Majk Malen je rekao da nijedna letelica libijske vlade nije letela nad zemljom otkako je juče pod vođstvom Sjedinjenih Država počela vojna operacija protiv libijske vazdušne odbrane i kopnenih snaga.\nZona zabrane letenja treba da zaštiti libijske civile od napada snaga lojalnih libijskom lideru Moameru Gadafiju, koje nastoje da uguše jednomesečnu pobunu protiv njegove 42-ogodišnje vladavine. Malen je izjavio da su američki ratni avioni jutros pre svanuća gađali libijske trupe u blizini Bengazija i zaustavile njihovo napredovanje prema tom uporištu opozicije. U napadima su uništene desetine vojnih vozila, u čijim olupinama su ostali leševi Gadafijevih boraca.\nStanovnici Bengazija su izrazili zahvalnost za vazdušne napade, a neki kažu da su oni izvršeni u pravom trenutku da bi se sprečio masakr, s obzirom da su Gadafijeve trupe u petak počele da gađaju grad, a juče stigle do predgrađa. Bolnički izvori su saopštili da su u borbama vladinih i pobunjeničkih snaga poginule 32 osobe, među kojima je osam Gadafijevih vojnika. Ratni avioni zapadnih zemalja su rano jutros bombardovali i libijsku prestonicu Tripoli, gde su vladine snage uzvratile protivavionskom vatrom.\nProtivavionska vatra se čula u Tripoliju i večeras, kada se smrklo. Stanovnici Misrate, grada na zapadu zemlje koji kontrolišu pobunjenici, kažu da su danas bili izloženi tenkovskim i snajperskim napadima vladinih snaga, koje danima opkoljavaju grad. Izveštava se o velikom broju žrtava, ali ti izveštaji nisu mogli da se provere. Gadafi je na vazdušne napade uzvratio pretnjom da će zapadne snage uvući u „dugotrajan rat“. U poruci koju je jutros emitovala državna televizija, Gadafi je rekao da su Sjedinjene Države i njihovi saveznici „sotona“ i optužio ih da su se zaverili da ukradu libijsku naftu. On je rekao i da je vlada otvorila skladišta oružja da bi omogućila Libijcima da se odupru stranim snagama. Hiljade Gadafijevih pristalica su se okupile u njegovoj utvrđenoj rezidenciji Bab al-Azizija u Tripoliju.\nAdmiral Malen je optužio libijskog lidera da koristi civile kao ljudski štit. Libijska državna televizija je saopštila da je u savezničkim napadima poginulo 48 osoba i da je 150 ranjeno. Admiral Malen je međutim izjavio da nije video dokaze da je u vazdušnim napadima bilo civilnih žrtava. Bela kuća je saopštila da se predsednik Obama izveštava o najnovijem toku vojnih operacija putem telefonskih razgovora iz Brazila sa nacionalnim funkcionerima za bezbednost. Navodi se da predsednik održava redovne konsultacije o situaciji u Libiji sa svojim savetnicima, među kojima su i državna sekretarka Hilari Klinton i sekretar za odbranu Robert Gejts.\nAmerički predsednik je prethodno rekao je da Gadafi nije dao Zapadu drugi izbor, sem preduzimanja vojne akcije. Britanski premijer Dejvid Kameron je u Londonu izjavio da je akcija protiv Gadafija bila „neophodna, zakonita i ispravna“. Afrička komanda američke vojske stacionirana u Nemačkoj, saopštila je da su u današnjim operacijama učestvovali američki ratni avioni F-15 i F-16 i tri B-2, takozvana nevidljiva bombardera.\nFrancuska je saopštila da je u misiji nad Libijom učestvovalo i 15 njenih aviona, koji nisu naišli na otpor. Admiral Malen je inače rekao da Sjedinjene Države očekuju da predaju komandu nad operacijama u zoni zabrane letenja svojim partnerima i narednih dana nastave da obezbeđuju podršku. On je rekao da bi operacija mogla da ostvari svoje ciljeve, čak i ako Gadafi ostane na vlasti.


Bajdenova "vizija za odnose sa Albanijom i Kosovom" - Radio Kontakt Plus\n11:56, 18.10.2020Izvor: Tanjug, RTV\nKandidat za predsednika SAD Džo Bajden izjavio je da će preokrenuti, kako je naveo, „neuravnoteženi pristup” administracije američkog predsednika Donalda Trampa prema Srbiji i Kosovu, obnavljajući, prema njegovoj oceni, „pravdu i jednakost u odnosima”.\nBajden u dokumentu „Vizija za odnose sa Albanijom i Kosovom” govori o svojim planovima za buduće odnose na Balkanu i navodi da je kao senator branio interese Kosova kada je fokus sveta bio negde drugde i podržavao njegovu nezavisnost za koju kaže da je nepovratan proces, piše prištinski portal Reporteri.\nBajden se obavezao da će raditi u partnerstvu sa Evropskom unijom na revitalizaciji dijaloga između Beograda i Prištine, sa ciljem stabilizacije, pravednog rešenja i sveobuhvatnog sporazuma koji, kako je naveo, „poštuje teritorijalni integritet Kosova i postiže puno uzajamno priznanje”.\nTakođe je najavio da će insistirati na tome da se pravda za ratne zločine sprovodi bez straha i zahtevati punu i brzu odgovornost za nestale, uključujući braću Bitići.\nU dokumentu je navedeno da će Bajden „ohrabriti” EU da ispuni svoje obećanje da će građanima Kosova odobriti liberalizaciju viznog režima i da preduzme dalje korake za unapređenje integracije Kosova u EU, uključujući Sporazum o stabilizaciji i pridruživanju.


Sremske Novine » Ideja o formiranju mikroregiona\nIdeja o formiranju mikroregiona\nNa prijemu u opštini Inđija\nInđija – Delegacija iz Češke Republike posetila je 27. maja inđijsku opštinu jer se, ovde začela ideja o formiranju mikroregiona s čim Česi, već imaju iskustva. U opštini Inđija ovu delegaciju su dočekali zamenik predsednika opštine Siniša Filipović, Aleksandar Kovačević, predsednik SO Inđija i Stela Milaković, načelnica opštinske uprave. Jano Maho, predsednik Saveta MZ Slankamenački Vinogradi predstavljajući ideju o formiranju mikroregiona je rekao da se ona začela prošle godine prilikom njegovog boravka u Češkoj posredstvom Agencije za edukaciju i regionalni razvoj čiji je osnivač i direktor Danijela Đuraš iz Padine i koja ima iskustva u pisanju projekata. Upravo, po ugledu na Čehe, osnivanje mikroregiona u inđijskoj opštini bio bi pionirski poduhvat, ali prvi u Srbiji.\nMaho je kazao da bi ovaj mikroregion činila mesta u inđijskoj opštini koja se naslanjaju na Dunav koji je, inače u “žiži interesovanja Evropske unije” kao evropska reka. On bi obuhvatio mesta: Čortanovce, Bešku, Krčedin, Slankamenačke Vinograde i Stari Slankamen. Siniša Filipović, zamenik predsednika opštine je izjavio da su se u lokalnoj samoupravi složili da je ideja dobra i da će je opštinska uprava podržati. S njim se složio i Aleksandar Kovačević, predsednik SO Inđija, dok je načelnica za opštinsku upravu Stela Milaković obećala rešavanje zakonskih barijera kako bi se što pre krenulo u realizaciju pomenute ideje.\nGostima iz Češke predstavljen je Sistem 48 koji obezbeđuje najširu demokratiju u vođenju komunalnog sistema, što oni opet nemaju i što ih je, po rečima Jana Tomičeka, oduševilo. Nakon razgledanja grada, Češka delegacija je posetila Slankamenačke Vinograde gde im je prikazan promotivni film o razvoju mesta, a zatim su gosti predstavili svoj mikroregion koji je u okolini Češkog Tešika koji se graniči sa Poljskom i Slovačkom. U mikroregion može ući, kako se čulo više članica ( u našem slučaju mesnih zajednica) koje povezuju zajednički interesi i potrebe i koje zajedničkim projektima mogu aplicirati za sredstva iz fondova regionalne prekogranične saradnje i EU. Mikroregionom rukovodi administrator koji se brine o njegovom funkcionisanju i pisanju projekata, a ono što Udruženje mora da ima su Statut i Strategija razvoja mokroregiona. Tačno su definisani odnosi između privatnog, javnog i neprofitabilnog sektora i država ili lokalna zajednica mu mogu biti partneri, ali ga Evropska unija prepoznaje po sopstvenim principima.


Todorović i Eko fond u centru nove velike afere u Srpskoj - Istok\nTodorović i Eko fond u centru nove velike afere u Srpskoj\nOdgovore na pitanja zašto mladi odlaze iz naše zemlje dok se pojedinci i firme povezane sa političkim partijama i njihovim predsjednicima ubrzano bogate, lijepo i slikovito nam prikazuje Fond za zaštitu životne sredine i energetsku efikasnost Republike Srpske.\nNaime, novembra mjeseca prošle godine Fond je donio odluku o dodjeli finansijskih sredstava za finansiranje projekata iz oblasti zaštite životne sredine, a same firme koje su dobile sredstva su krajnje sporne, neke od njih bez ijednog zaposlenog, pojedine koje posluju sa debelim finansijskim minusom i dugom prema poreskoj upravi, dok ima i onih koje su otvorene samo nekoliko mjeseci pred raspisivanje javnog konkursa za dodjelu više od tri i po miliona konvertibilnih maraka iz navedenog Fonda.\nKako Moja Hercegovina ekskluzivno saznaje i Tužilaštvo Republike Srpske se interesuje za proces dodjele novca u Eko fondu. Mi ćemo u narednom periodu objavljivati detalje ove afere, jasno dokazujući tvrdnje za svaku spornu firmu posebno.\nInače, direktor Eko fonda je Srđan Todorović, koji je i narodni poslanik ispred Socijalističke partije u skupštini Srpske, dok je predsjednik upravnog odbora Srebrenka Golić, koja je ujedno i ministar za prostorno uređenje, građevinarstvo i ekologiju u Vladi Republike Srpske.\nFond za zaštitu životne sredine RS je od ranije poznat javnosti po zloupotrebama, jer je Zrinka Ivanković, kćerka nekadašnjeg ministra poljoprivrede, šumarstva i vodoprivrede RS Steve Mirjanića, u vrijeme očevog mandata zaposlena u Fondu, dok je nekadašnji ministar rada i boračko- invalidske zaštite RS Milenko Savanović u ovoj instituciji zaposlio suprugu.\nJovan Memedović: Nagrađeni ste ljepotama, koje treba sačuvati\nJedan od najpoznatijih srpskih voditelja, pustolov-novinar i zaštitno lice emisije “Sasvim prirodno” Jovan Memedović u intervjuu za SeeSrpsku govori o prirodnim bogatstvima Republike Srpske, njihovoj ... Read More\nSrpska pravoslavna crkva /SPC/ danas proslavlja Svetu braću Ćirila i Metodija, koji su širili hrišćansku vjeru i pismenost među Slovenima. Rođeni su u Solunu, u ... Read More\nSve malverzacije braće Babić\nSlobodan Vasković na svom blogu piše o cijelom spektru milionskih malverzacija braće Babić, Vlada i Željka, u kojima značajnu ulogu ima Željkova supruga i Dodikova ... Read More\nNEWER POSTDragan Lukač ratni specijalac Alije Izetbegovića\nOLDER POSTNova konstrukcija za krov bazena u Trebinju


Zaplena 43 kilograma marihuane na prelazu Batrovci | Beogradske vesti\nMinistarstvo unutrašnjih poslova Vlade Republike Srbije saopštilo je da su pripadnici Uprave granične policije na graničnom prelazu Batrovci, na izlazu iz zemlje, zaplenili oko 43 kilograma marihuane.\nU saopštenju se navodi da su tom prilikom uhapšene tri osobe sa područja AP Kosova i Metohije, zbog postojanja osnovane sumnje da su izvršili krivično delo neovlašćena proizvodnja i stavljanje u promet opojnih droga.\nPolicija je drogu je pronašla u autobusu koja je bila sakrivena u šupljini ispred prostora za prtljag, upakovana u četrdeset paketa, ukupne težine 42 kilograma i 800 grama.\nPolicija je uhapsila vozače autobusa S.M (30), I.M. (63), A.F.,(60) kojima je određeno zadržavanje do 48 časova i oni će, uz krivičnu prijavu, biti privedeni Višem javnom tužilaštvu u Sremskoj Mitrovici, ističe se u saopštenju.\nПон мај 7 , 2018\nNarodna banka Srbije (NBS) saopštila je da su plenarnim sastankom održanim danas u NBS počeli zvanični razgovori predstavnika Republike Srbije i Misije Međunarodnog monetarnog fonda (MMF). Delegaciju Republike Srbije na plenarnom sastanku predvodila je guverner Narodne banke Srbije Jorgovanka Tabaković, koja je i guverner Republike Srbije u MMF-u, a u […]\nIzmena na tramvajskim linijama…\nDve osobe poginule u saobraćajnoj nesreći u Beogradu\nNATO bombardovanje 13.04.1999\nKuburović na ministarskom forumu u Sofiji\nSvеta mučеnica Tatijana\nPolicija intenzivno traga za osumnjičenim za ubistvo


Opština Žitište dodeljuje subvencije za otvaranje novih radnih mesta\nOpština Žitište raspisala je javni poziv poslodavcima za dodelu subvencija za otvaranje novih radnih mesta u godini na izmaku. Ove subvencije dodeljuju se poslodavcima radi zapošljavanja nezaposlenih lica koja se vode na evidenciji Nacionalne službe za zapošljavanje u ispostavi Žitište. Visina subvencije iznosi 200.000 dinara po novozaposlenom.\nKako se navodi u javnom pozivu, da bi ostvario pravo na subvenciju, poslodavac mora biti registrovan najmanje tri meseca pre datuma podnošenja zahteva. Takođe, uslov je da je registrovan na teritoriji opštine Žitište, ili da ima registrovanu poslovnu jednicu u ovoj srednjobanatskoj opštini. Bez obzira na delatnost kojom se bavi.\n„Poslodavac koji je ostvario pravo na subvenciju za otvaranje novih radnih mesta dužan je da zaključi ugovor o radu sa nezaposlenim licem, na neodređeno vreme, sa punim radnim vremenom, u trajanju od najmanje 12 meseci od dana zasnivanja radnog odnosa. U obavezi je i da radniku uplaćuje doprinos za obavezno socijalno osiguranje, u skladu sa zakonom“, navodi se u javnom pozivu.\nPročitajte još: Od početka godine u srednjem Banatu 35 teških povreda na radu\nJavni poziv je otvoren do utroška sredstava predviđenih za ovu namenu, a najkasnije do 20. decembra.\n„Odluka o dodeli subvencije biće doneta na osnovu provere podnetog zahteva sa biznis planom. Odluku donosi predsednik opštine, uz prethodno mišljenje Lokalnog saveta za zapošljavanje“, kažu u Opštini Žitište.\nPrioriteti pri dodeli subvencije\nInače, prioritet pri dodeli subvencije imaće poslodavci koji se odluče da zaposle radnike iz kategorije teže zapošljivih. U ovu kategoriju spadaju dugoročno nezaposlena lica, odnosno lica koja su nezaposlena duže od godinu dana, nezaposleni bez kvalifikacija ili niskokvalifikovani, višak zaposlenih, osobe sa invaliditetom, Romi, izbegla i raseljena lica, povratnici po sporazumu o readmisiji, mladi do 30 godina, stariji od 50 godina, žene i ruralno stanovništvo, žrtve porodičnog nasilja i trgovine ljudima i korisnici novčane socijalne pomoći.\nTagoviJavni poziv opština žitište poslodavci subvencije\nPovedite društvo u Caffe Piccolo a mi vas častimo za vikend!\nVeče posvećeno legendarnom glumcu Radovanu Lukoviću\nNovi filmovi u CineStaru, na repertoaru i domaći „Ajvar“ (Video)


Srbija - Počinje istraživanje o oblicima seksualnog nasilja na fakultetima u Srbiji - Vesti iz Kragujevca i Šumadije - Pressek.rs\nViktimološko društvo Srbije saopštilo je da počinje realizaciju istraživanja o oblicima seksualnog nasilja na fakultetima u Srbiji. U saopštenju se navodi da je istraživanje deo projekta pod nazivom „Seksualno nasilje na univerzitetima u Srbiji: Podizanje svesti i razvijanje inovativnih mehanizama za podršku žrtvama”.\n- Cilj istraživanja je dolaženje do podataka o obimu i karakteristikama seksualnog nasilja nad studentkinjama i studentima, kao i o njihovim predlozima vezanim za prevenciju, podršku i zaštitu. Istraživanje se sprovodi na fakultetima u Beogradu, Novom Sadu, Nišu i Kragujevcu. Malobrojna istraživanja u Srbiji pokazala su da je seksualno nasilje prisutno na fakultetima, ali je ova tema još uvek slabo istražena, saopstili su iz Viktimološkog društva.\n- Seksualno nasilje je ozbiljan oblik kršenja ljudskih prava i javnozdravstveni problem. Mladi ljudi, uključujući studentkinje i studente, su u posebnom riziku da dožive neki vid seksualnog nasilja, kao što su verbalno i neverbalno uznemiravanje seksualne prirode, seksualno uznemiravanje fizičkim kontaktom, seksualno ucenjivanje, seksualno uznemiravanje korišćenjem savremenih tehnologija, silovanje i pokušaj silovanja, navodi se u saopštenju.\n# Srbija # Univerzitet\n· Ponedeljak, 22. februar 2021. Smederevo: Uređuje se Trg Republike\n· Utorak, 23. februar 2021. Kruševac: Krivična prijava za držanje droge


Osnovana BDZS - Dnevni list Danas\nPočetna » Društvo » Osnovana BDZS\nNova previranja na bošnjačkoj političkoj sceni\nU Novom Pazaru funkcioniše nova stranka – Bošnjačka demokratska zajednica Sandžaka (BDZS). Posle otvorenog raskola u martu ove godine, na ovom prostoru postojale su dve partije sa istim imenom – Bošnjačka demokratska zajednica (BDZ). Krilo koje je predvodio Jahja Fehratović ostalo je politički stožer sistema koji predvodi muftija Muamer Zukorlić, osnovalo je novu stranku – BDZS.\n0Piše: S. Novosel 08. avgusta 2013. 20.55\nFehratović je i dalje predsednik, a za zastupnika izabran je Admir Muratović, profesor na Internacionalnom univerzitetu.\nMinistarstvo pravde Srbije, pre petnaestak dana, donelo je odluko da izvorno ime BDZ pripada krilu koje predvodi Emir Elfić, narodni poslanik i prvi predsednik nekada jedinstvene BDZ. Elfiću pripada i pravno predstavljanje te stranke.Ovim je sa pravne strane stavljena tačka na dilemu koja je „prava BDZ“. Četiri meseca od raskola, na opciju koja je UZ i onu koja je PROTIV muftije Zukorlića, obeležili su „rat“ saopštenjima, međusobna optuživanja za izdaju izvornih stranačkih principa i obostrana tvrdnja da su oni prava BDZ.\nOdluku Ministarstva pravde svako je tumačio i doživljavao na svoj način. Za Elfića „procedura je završena na legalan način, a odluka o ovlašćenom zastupniku je očekivana i pravedna“.\n– Pravda je zadovoljena i uspeli smo da sačuvamo BDZ i budemo politički predstavnici svoga naroda – rekao je novinarima Elfić.\nDruga strana je bila nezadovoljna ovakvom odlukom. Glavni odbor je ocenio da se „ovom odlukom želi uzurpirati Bošnjačka demokratska zajednica od njenih osnivača“, da je odluka Ministarstva pravde nezakonita i najavljeno je pokretanje postupka pred Upravnim sudom „protiv jednostrano donetog rešenja Ministarstva pravde i državne uprave o odbacivanju našeg zahteva za promenu lica ovlašćenog za predstavljanje BDZ u Registru političkih partija“.\nBDZ je formirana u decembru 2011.godine i time je zaokružen sistem delovanja muftije Zukorlića. Okosnicu partije činili su njegovi bliski saradnici i kandidati za većnike na izborima za Bošnjački nacionalni savet (BNV). Na prošlogodišnjim parlamentarnim izborima BDZ je ušla u lokalne parlamente u sandžačkim opštinama, a njen tadašnji predsednik Emir Elfić izabran je za narodnog poslanika, kao nosilac liste koalicije koju je ova partija formirala sa nekoliko manjinskih stranaka iz Vojvodine.\nDa sve ne štima u ovoj partiji kako treba, prva naznaka bilo je formiranje nove skupštinske većine u Novom Pazaru. Na prošlogodišnjim izborima osvojili su 10 odborničkih mandata u ovom gradu. U februaru ove godine jedna odbornica BDZ prešla je na stranu skupštinske većine.Do otvorenog raskola došlo je u martu i dva odbornika su se priklonila opciji Emira Elfića. Od formiranja nove parlamentarne većine u Novom Pazaru, odbornici BDZ ne prisustvuju skupštinskim zasedanjima. Posle odluke Ministarstva pravde, sada već BDZS saopštila je da će njeni odbornici u lokalnim skupštinama nastupati pod imenom „Bošnjačka demokratska zajednica – Jahja Fehratović“. Spekuliše se kome bi mogli da se priklone odbornici BDZ Emira Elfića, iako on tvrdi da takva odluka još nije doneta „jer sledi reorganizacija stranke“, ali i da nisu vođeni razgovori ni sa jednom strankom o eventualnom davanju podrške aktulenoj većini u Skupštini grada.


Partnerstva na međunarodnim projektima unapređenja zapošljivosti i rodne ravnopravnosti mladih – Somborski edukativni centar\nObjavi Ružica Rakinić 27. februara 2019.\nNajpre je u periodu od 26-28. januara u Sofiji (Bugarska) održan prvi sastanak u okviru projekta „Gender out of the Box“ čiji je nosilac organizacija „Women Towards Integration” iz Tirane (Albanija) uz partnerske organizacije iz Bugarske, Italije, Španije, Grčke,Rumunije, Kosova, Severne Makedonije i Srbije (SEC). Projekat se bavi osnaživanjem mladih i omladinskih radnika za pitanja koja se tiču rodne ravnopravnosti što će biti realizovano kroz treninge, seminare i radionice u kojima je planirano da učestvuje do 50 mladih iz svake od partnerskih zemalja.\nPotom je tokom proteklog vikenda, od 22-25. februara u Prištini održan prvi sastanak u okviru projekta “Entrepreneurial Mindset through Social Innovation in Youth Work” čiji je nosilac organizacije “THY” iz Prizrena uz partnerske organizacije iz Bugarske, Rumunije, Albanije, Turske, Severne Makedonije, Bosne i Hercegovine i Srbije (SEC). Ovaj projekat se bavi unapređenjem zapošljivosti kod mladih putem socijalnih inovacija u omladinskom radu. U narednih godinu dana će u okviru ovog projekta biti realizovano nekolko događaja (seminari, treninzi, radionice, konferencija…) u kojima će priliku da uzme učešća imati više od 1000 mladih iz partnerskih zemalja.\nNa oba sastanka, prisusustvovao je Srđan Vlaškalić, izvršni direktor Somborskog edukativnog centra koji je potpisao ugovore sa predstavnicima obe organizacije nosilaca navedenih projekata.


Vesti online / Vesti / Srbija / Vučić: Niko nam neće rešiti pitanje Kosova i Metohije, mi moramo\nVučić: Niko nam neće rešiti pitanje Kosova i Metohije, mi moramo\nPredsednik Srbije izjavio da do rešenja problema Kosova i Metohije moraju da dođu Srbi i Albanci kroz razgovore i da niko drugi ne može doneti to rešenje.\nSamo Srbi i Albanci rešavaju Kosovo: Aleksandar Vučić\n- Do toga moramo da dođemo mi i Albanci kroz razgovore. EU može da pomaže, ali ne može da donese rešenje. Moramo da rešimo taj problem mi Srbi sa Albancima, ako budemo u stanju. A, ako ne budemo, ništa novo se ne dešava ni za nas, ni za njih, osim da smo izgubili i propustili još vremena - poručio je Aleksandar Vučić.\n- Imali smo i od jutros više razgovora, a uvek je tema odnos Beograda i Prištine. To je nezaobilazna tema, u svakom trenutku, na svaki način - naglasio je Vučić i dodao da su to i formalni i neformalni razgovori, i mimo kamera i glavne agende.


"Konzum" u osam mjeseci ostvario prihod od 811 miliona evra - INFORMACIJA JE KAPITAL - Capital.ba\n11. okt. 2017. 10:36 Objavljeno u OSTALO\nU poslovnoj grupi maloprodaja i veleprodaja /”Konzum Hrvatska”, “Konzum BiH”, “Tisak”, “Velpro centar” i “Velpro BiH”/, ostvareni su kumulativni prihodi od 1,36 milijardi evra, navodi se u izvještaju koji je rađen od 11. septembra do 10. oktobra.\nU ovom periodu kompanije iz poslovne grupe poljoprivreda /”Jamnica”, “Sarajevski kiseljak”, “Roto dinamik”, “Ledo”, “Frikom”, “Ledo Čitluk”, “Zvijezda”, “Dijamant” i PIK “Vrbovec”/ ostvarile su kumulativne prihode od 239,6 miliona evra, prenose hrvatski mediji.\nU poslovnoj grupi prehrana kumulativni prihod od 1. januara do 31. avgusta iznosio je 790,4 miliona evra.\nRezultati revizije sadrže znatne ispravke izvještaja “Agrokora” iz ranijih perioda, uključujući umanjenje ukupnog kapitala “Agrokor grupe” u periodu od 31. decembra 2014. do 31. decembra 2016. godine u iznosu od gotovo 2,9 milijardi evra.\nKljučne riječi: hrvatska, izbor, konzum, poslovanje, prihodi


Prijem za rvače ”Proletera”, povodom nove titule državnog prvaka | SportInfo\nHome / Ostali sportovi / Prijem za rvače ”Proletera”, povodom nove titule državnog prvaka\nPrijem za rvače ”Proletera”, povodom nove titule državnog prvaka\nDecember 11, 2019\tOstali sportovi Ostavite komentar\nGradonačelnik Zrenjanina Čedomir Janjić sa saradnicima priredio je danas prijem za takmičare, članove stručnog štaba i rukovodstvo Rvačkog kluba “Proleter”, povodom nove titule klupskog prvaka Srbije, osvojene prošlog vikenda na finalnom turniru u Zrenjaninu. U delegaciji je bio i Željko Trajković, predsednik Rvačkog saveza Srbije.\nNova titula šampiona rvača “Proletera”, sedamnaesta po redu, ima posebnu “težinu” jer je osvojena u godini velikog jubileja – jednog veka rvačkog sporta u Zrenjaninu, a stigla je u predolimpijskoj godini. Zrenjaninski rvači su već obezbedili dve olimpijske vize, u Tokiju će za reprezentaciju Srbije nastupati Mate Nemeš i Kadžaja, a postoji mogućnost da im se nakon predolimpijskih turnira priključi još neko.\nNa još jednom klupskom uspehu rvačima su čestitali gradonačelnik Čedomir Janjić, zamenik gradonačelnika Saša Santovac i pomoćnik Simo Salapura, a prijemu je prisustvovala i generalna sekretarka Sportskog saveza grada Zrenjanina Vukosava Đapić Atanacković. U obraćanju predstavnicima medija nakon prijema, pomoćnik gradonačelnika Simo Salapura je izrazio zadovoljstvo što je u grad stigla još jedna ekipna titula, kao nova potvrda duge i uspešne tradicije ovog sporta u Zrenjaninu.\n– Podsetiću da je grad u poslednjih nekoliko godina uložio značajna sredstva u sportsku infrastrukturu koju koriste rvači, ta investicija je opravdana i potvrđena kroz rezultate, osvajanje još jedne ekipne titule, dve olimpijske norme za sada, nadamo se da će biti još jedna, tu je i titula u kadetskoj konkurenciji i to je ono čime sportski Zrenjanin treba da se ponosi. Na ponos svih nas treba da bude i “Proleterova” škola koja na najbolji način stvara naslednike ovih šampiona i za budućnost rvanja u našem gradu ne treba brinuti – istakao je Salapura.\nOdličnu saradnju s Gradom Zrenjaninom pomenuo je i predsednik kluba Boban Cekić, podsetivši da je rvački klub jedan od retkih u državi u kom su treninzi za sve članove potpuno besplatni, klub snosi sve troškove od najmlađih takmičara do šampiona, te da je za kvalitetno funkcionisanje kluba neophodna pomoć grada.\n– Zahvaljujući podršci grada uspevamo da funkcionišemo na ovako visokom nivou, trudićemo se da tu saradnju održimo i mislimo da možemo da budemo primer drugim klubovima da pokušaju na taj način da olakšaju deci da se bave sportom – kazao je Cekić i dodao da su vrhunski rezultati koje postiže klub upravo proizašli iz kvalitetnog rada od najmlađeg uzrasta.\n– Naši rvači mlađih kategorija stasavali su uz one sa međunarodnim iskustvom, koji su svetski šampioni i ne čudi što su doprineli ovakvom razvoju rvanja u našem gradu. Cilj u ovoj godini je ostvaren i kroz dve olimpijske norme, a naredni cilj je i da osvojimo neku olimpijsku medalju. Nadam se da ćemo uspeti, iako je konkurencija u svetskom rvanju veoma jaka i odlučuju nijanse – kazao je Cekić.\nTrener Vojislav Trajković, koji je po peti put proglašen za najuspešnijeg trenera domaćeg rvačkog šampionata, istakao je da se do titule stiglo nakon velike borbe u polufinalu protiv subotičkog “Spartaka”, i da nikada teže nije osvojena.\n– Pored naših iskusnih asova, koji su u Zrenjanin došli iz drugih klubova, okosnicu tima čine momci iz Zrenjanina, ponikli u “Proleteru” i naredne sezone će to biti još evidentnije. Tajna stvaranja šampiona je u sistematskom radu od najranijeg uzrasta, dobroj organizaciji kluba, upornosti samih dečaka da redovno treniraju. U pitanju je težak, borilački sport koji zahteva puno odricanja, ali je posebno značajno što mladi rvači stasavaju uz šampione koji su im uzor i što zajedno treniraju, što je jedna velika prednost “Proletera”. Kada jedan pionir trenira, primera radi, uz Viktora Nemeša, to je za njega veliki podstrek i satisfakcija, ali to je kod nas normalno – rekao je Trajković.\nRvački klub “Proleter” najtrofejniji je zrenjaninski sportski klub, koji je prvu šampionsku titulu osvojio još 1952. godine. Legendarni “Proleterov” reprezentativac Branislav Simić osvojio je 1964. godine prvu zlatnu olimpijsku medalju u individualnim sportovima za Jugoslaviju, a potom je usledio čitav niz odličja za zrenjaninske rvače na evropskim i svetskim šampionatima i olimpijskim igrama, uključujući, naravno, i domaće trofeje koje je teško i prebrojati.\nSIBIRSKI TRAVAR I MAGIČNE NITI NJEGOVIH LEKOVITIH MELEMA\nOmladinci Čukaričkog odigrali fantastičan meč, slavili 7:2 protiv Partizana u “Zemunelu”


Marković podneo ostavku u “1 od 5 miliona”, zalaže se za bojkot izbora – Slobodne novine\nMarković podneo ostavku u “1 od 5 miliona”, zalaže se za bojkot izbora\nBeogradski glas (Beta) – Jedan od članova Udruženja “Jedan od pet miliona”, Srđan Marković, podneo je ostavku u Predsedništvu tog pokreta, jer se ne slaže sa odlukom o izlasku na izbore, napominjući da ostaje pri ideji da se izbori bojkotuju.\n“Do poslednjeg trenutka sam se borio da do ovoga ne dođe, a pošto je doneta odluka kakva je doneta, podneo sam ostavku u Predsedništvu Udruženja, zajedno sa Milošem Simovićem i povukao se”, rekao je Marković u izjavi za Betu.\n“Bio sam neko ko je medju prvima pozivao na bojkot i bio glasnogovornik te ideje, pri čemu ostajem i dan danas”, rekao je Marković.\nPredstavnici Udruženja “Jedan od pet miliona” saopštili su da će izaći na predstojeće izbore u Srbiji.\n“Time ćemo sprečiti prevarante i trojance da opet prevare narod i pojedu nam još četiri godine života održavajući Aleksandra Vučića na vlasti. Ovo je obračun sa svima koji su od Srbije napravili poligon za svoje politikanske igre, isti sistem preživljava već decenijama”, izjavila je na konferenciji za novinare Valentina Reković.\nOznake1 od 5 miliona bojkot izbora izbori jedan od 5 miliona jedan od pet miliona Naslovna-centar Naslovna-traka Srđan Marković


Jednaka primanja za isti posao - Naša Mesta\nNaslovna Naša Mesta Jednaka primanja za isti posao\nReforma sistema plata u javnom sektoru, odnosno potpuna primena zakona o platama državnih službenika i nameštenika odložena je za početak 2021. godine. Ovaj zakon bi trebalo da uvede platne razrede i omogući primenu pravila jednake plate za isti posao u okviru javnog sektora bez obzira u kom državnom organu je neko zaposlen.\nU Ministarstvu za državnu upravu i lokalnu samoupravu RS objašnjavaju za Naše mesto da reforma sistema plata, kojom se uvodi sistem platnih razreda za sve zaposlene u javnom sektoru, ima za cilj uspostavljanje transparentnog i pravednijeg sistema, koji će biti finansijski održiv.\nOsnovica i koeficijent\n„Naime, trenutno u različitim delovima javnog sektora postoji mnoštvo zakonskih i podzakonskih akata ili opštih akata poslodavaca kojima se uređuju plate i zarade zaposlenih i usled kojih je otežana njihova uporedivost. Ovakva brojnost propisa dovela je do neujednačenosti i neupravljivosti sistema. Takođe, prelazak na nov sistem plata u javnom sektoru i uvođenje platnih razreda za sve zaposlene omogućava da povećanje plate zaposlenima bude zasnovano i na vrednovanju kvaliteta njihovog rada, te u tom smislu sistem platnih razreda predstavlja i dobro upravljanje učinkom i ljudima, koje treba da prati i nagrada u plati“, kažu u Ministarstvu.\nNovi sistem plata primenjivaće se na zaposlene u državnim organima, javnim službama (zdravstvo, prosveta, kultura, turizam, itd.), na zaposlene u organima autonomne pokrajine i u jedinicama lokalne samouprave, u javnim agencijama i drugim organizacijama koje je osnovala Republika Srbija, autonomna pokrajina ili jedinice lokalne samouprave, što je oko 400.000 zaposlenih.\nKako bi određivanje plate trebalo da funkcioniše u novom sistemu? Osnovna plata zaposlenih u javnom sektoru, sa početkom pune primene novog sistema plata, određivaće se množenjem osnovice i koeficijenta. Osnovica je jedinstvena za sve zaposlene kod istog poslodavca, pri čemu njena visina ne može biti iznad osnovice koja se utvrđuje propisom o budžetu. Početni koeficijenti, utvrđeni u postupku vrednovanja radnih mesta, moraju biti deo matrice koeficijenata sistemskog zakona. Zaposleni će se kretati kroz platne razrede na osnovu vrednovanja rezultata njihovog rada, što je dodatan motiv za postizanje boljih rezultata i učinka.\nPlate u lokalnim administracijama\nPočetkom 2021. godine na snagu stupa i Zakon o platama službenika i nameštenika u organima AP i jedinica lokalne samouprave. Na osnovu tog zakona osnovna plata će se određivati množenjem koeficijenta i osnovice. Koeficijenti su propisani tim zakonom, a osnovica će biti jedinstvena za sve zaposlene u istoj jedinici lokalne samouprave, pri čemu ne može biti veća od republičke osnovice koja će se utvrđivati propisom o budžetu.\nKada je reč o zvanjima u lokalnim saopupravama i AP, njihovi koeficijenti su određeni u 10 platnih grupa. Najniži koeficijent imaće mlađi referent-1,28, dok će najveći koeficijent imati viši savetnik – 4,63. Većina zvanja se nalazi u prvom platnom razredu, osim samostalnog savetnika koji je u drugom platnom razredu, a mlađi savetnik i savetnik su u trećem platnom razredu.\nKada govorimo o položaju u pokrajinskoj i opštinskoj administraciji, njihovi koeficijenti se nalaze u 11. i 12. platnoj grupi i nalaze se u tri platna razreda. Najniži koeficijent imaju zamenik načelnika opštinske uprave i zamenik načelnika uprave gradske opštine – 5,55 i nalaze se u prvom platnom razredu. Najviši koeficijent će imati podsekretar pokrajinskog sekretarijata – 6,96 i nalaziće se u trećem platnom razredu. Treba reći i da se iz zakona izuzimaju funkcioneri.\nNaravno, koeficijenti ne daju mnogo informacija o visini plata dok ne budu poznate osnovice.\nOdložena primena do 2021.\nNa ovom zakonu i uređenju plata u javnom sektoru radi se još od 2014. godine, a sam zakon je donet 2017. godine. Platni razredi je trebalo da budu uvedeni od 1. januara 2019. godine, ali je u decembru 2018. primena zakona odložena za 1. januar 2020. godine, da bi nešto kasnije bila odložena za sredinu 2020. godine, a nedavno za početak 2021. godine.\nI Fiskalni savet ističe značaj funkcionalnog sistema plata u javnom sektoru i uvođenje jedinstvene osnovice plata umesto desetina osnovica, kakva je sada situacija. Savet je u svojoj analizi apelovao da osnovica bude približna minimalnoj zaradi, da koeficijenti za svako radno mesto budu određeni na osnovu složenosti konkretnog posla, umesto na osnovu pripadnosti određenom ministarstvu. Predloženo je i uključivanje svih delova države u sistem, s obzirom na to da se zakon ne odnosi na vojsku, policiju i funkcionere.\nPrethodni tekstDobar rukovodilac mora da motiviše\nSledeći tekstSvako mesto ima nešto posebno


Vesti online / Scena / Kultura / Monodrama sa "Tvitera"\nMonodrama sa "Tvitera"\nBritanski pisac, glumac i voditelj Stiven Fraj (Stephen Fry) pojaviće se u septembru u monodrami zasnovanoj na prilozima njegovih “sledbenika” na društvenoj mreži "Tviter", prenosi portal "Seecult".\nFraj je rekao “Indipendentu” da predstava nema tematsko ograničenje, već je korisnike Tvitera koji slede njegov profil zamolio da sami predlože teme za “razgovor” sa njim.\nMonodrama u Londonu zakazana je za 20. septembar u Rojal Albert Holu, nakon sličnih performansa koje je Fraj održao nedavno u Sidneju i Melburnu.\nFraj je naveo na svom profilu da je izuzetno uzbuđen, jer je to njegov prvi samostalni šou, budući da je do sada nastupao sa raznim gostima.\nUkoliko se njegovo novo delo pokaže uspešnim, moguće je da će krenuti na turneju širom Velike Britanije.


Vd SRC Tašmajdan podneo ostavku, hala Pionir bez struje – Nadlanu.com\nVd SRC Tašmajdan podneo ostavku, hala Pionir bez struje\nBEOGRAD, 6. marta 2009. (Beta) – Vršilac dužnosti generalnog direktora Sportsko rekreativnog centra (SRC) Tašmajdan Milan Petrović podneo je gradonačelniku Beograda Draganu Đilasu ostavku na svoju funkciju, saznaje agencija Beta.\n“Smatram da je trenutna situacija u kojoj se višegodišnji dužnici SRC Tašmajdan nagrađuju igranjem u Beogradskoj areni i nemogućnost da legalnim i principijelnim sredstvima pritiska na dužnike utičem na to da ova kuća posle duže godina ponovo stane na svoje noge za mene neizdrživa, ali i da se kosi sa mojim osnovnim i moralnom načelima“, navodi se u tekstu ostavke u koji je Beta imala uvid.\nKošarkaški klub Partizan duguje određeni iznos za korišćenje hale Pionir, koja se nalazi u sklopu SRC Tašmajdan.\nPartizan je sinoć u Beogradskoj areni igrao utakmicu petog kola Top 16 faze Evrolige protiv Panatinaikosa i pobedio sa 63:56.\nNa toj utakmici oboren je rekord Evrolige po broju gledalaca na jednoj utakmici u najelitnijem evropskom takmičenju – meč je pratilo 22.567 gledalaca.\nSRC Tašmajdan saopštio je da je Elektrodistribucija Beograd danas obustavila isporuku struje hali Pionir zbog neizmirenih dugovanja SRC Tašmajdan prema ovom komunalnom preduzeću, koja iznose više od 11 miliona dinara.\nU saopštenju se podseća da korisnici hale Pionir, košarkaški klubovi Partizan i Crvena zvezda duguju više od 22 miliona dinara.


EXPRES VESTI - Kesić čeka poziv B92 i nada se nastavku saradnje\nKesić čeka poziv B92 i nada se nastavku saradnje\nAutor emisije "24 minuta" Zoran Kesić izjavio je danas da će u subotu, 28. novembra biti emitovana poslednja epizoda u ovoj sezoni, a da televizija B92 još nije ponudila aneks ugovora koji bi omogućio nastavak rada.\n"Ugovor za 30 epizoda nam ističe ovom epizodom u subotu. Iako je želja naše ekipe bila da nastavimo da radimo bez prekida i u decembru, B92 nam nije ponudila aneks ugovora koji bi omogućio nastavak rada. Zašto nije, to je pitanje za B92. Mi želimo da radimo", kazao je Kesić za agenciju Beta.\nOn je naveo da je ekipi "24 minuta" rečeno da će u naredne dve nedelje biti dogovoren nastavak saradnje u 2016. godini.\n"Čekamo poziv B92 i nadamo se nastavku saradnje i u sledećoj godini. Ako me pitate da li mi je teško i da li se čudno osećam što sledeće nedelje neće biti emisije o da!", kazao je Kesić.\nMore in this category: « Milioni Amerikanaca danas otvaraju sezonu kupovine\tUhapšen napadač iz Kolorada »


Vučić: SNS ulazi u koaliciju sa SVM, u Vladi verovatno i Dačić : Nadlanu.com\nObjavljeno 14. apr 2014. / 22:43:26\nOve nedelje biće verifikovani mandati. Sednica sa izborom predsednika skupštine, biće 23. aprila. Rokove koje smo sebi dali u potpunosti ispuniti, to će biti najbrže sastavljena vlada od 1993.\n"Razgovarali smo o teškim reformama, dogovorili da stranka podrži taj put, da svi funkcioneri i oni koji neće biti u vladi podrže to. Nismo se borili za sopstveno bogatstvo, već za boljitak Srbije i građana", naveo je Vučić.\n"SNS će jedinstveno ponuditi rešenja koja budemo ponudli. Veliki broj će biti nestranačke ličnosti, eksperti i pojedina rešenja iz nekih drugih stranaka. Mi privodimo razgovore sa svima u Skupštini kraju. Pokušavamo da postignemo dogovor između svih lista da se svake godine menja predsednik Skupštine, da se tu iskazuju različite ideje i da Parlament dobije svoj pun demokratski smisao", istakao je lider SNS.\n"Zato smo spremni da razgovaramo sa svima, ne samo sa onima koje će biti u vladi. Ako postignemo dogovor, prihvatićemo da predsednik bude neko iz opozicije", istakao je Vučić.\n"Razgovarao sam s Tadićem dva puta i on je izrazio stav da neće u vladu s Dačićem. To je legitiman politički stav i poštovaću sve što su mi saopštili i on i Dačić. Ako mislite da ću bilo koga da teram u vladu, ne pada mi na pamet. Nema veće časti na kugli zemaljaskoj nego biti deo vlade Srbije", naveo je Vučić.\n"Nastavićemo tehničke razgovore, razumeo sam Dačića njegove ideje i ono što će mu biti ponuđeno. Znam ko će biti ministri iz SNS , sa jednim izuzetkom. Mislim da ce Kori Udovički biti u vladi. Ne bih da govorim o resosru, biće drugačije strukturisana vlada, drugačija organizacija. Javna preduzeća više nikada neće da potpadaju pod ministarstva, tu je do sada bila glavna tuča", rekao je Vučić.\n"Ne pada mi na pamet da lično rukovodim nekim od resora. Ne mogu da postignem da pročitam sve da bih mogao da se bavim nekim poslom. Imaću i suviše posla kao premijer", naveo je Vučić, dodajući da će doći do dogovora sa MMF.\n"Nadam se da ćemo u sedmici nakon 20. aprila imati i formiranu vladu. Ne mogu da kažem tačan dan zbog tehničkih i protokolarnih razloga - predlaganja zakona, vremena koje će poslanici provesti u raspravi, ali do nedelje, 27. aprila, verujem da ćemo imati izabranu vladu", rekao je ranije Stefanović.\naleksandar vučićivica dačićsns


Sutra 9. Sajam stipendija\nYou are at:Home»BIH»Sutra 9. Sajam stipendija\nBy Nermina Durić-Kahvedžić on\t 17/10/2018 0 Comments\nSlužba za međunarodnu saradnju Univerziteta u Sarajevu najavila je za četvrtak 9. sajam stipendija na kojem će se predstaviti 57 izlagača iz 22 države, od čega 12 ambasada, 26 visokoškolskih ustanova te vladine i nevladine organizacije.\nCilj organizatora je da okupi sve institucije koje dodjeljuju i/ili administriraju stipendije ili dodjeljuju druge vrste finansijske podrške za studiranje u BiH i inozemstvu te im omogući da predstave svoje programe stipendiranja i finansijske podrške i daju priliku bh. studentima da sve informacije o mogućnostima studiranja u inozemstvu dobiju na jednom mjestu.\n– Prepoznajući važnost mobilnosti studenata, nastavnika i saradnika u Evropi, ali i šire, Služba za međunarodnu saradnju Univerziteta u Sarajevu uspješan je organizator Sajma stipendija, jedinstvene manifestacije te vrste u Bosni i Hercegovini – saopćeno je iz Službe za odnose s javnošću Univerziteta u Sarajevu.\nPozdravnim obraćanjem sajam će otvoriti rektor Univerziteta u Sarajevu Rifat Škrijelj.\nSvečano otvaranje 9. sajma stipendija bit će upriličeno 18. oktobra u Rektoratu Univerziteta u Sarajevu, s početkom u 10 sati. Ulaz je besplatan, navodi se u saopćenju.\nPrevious ArticleDanas je Međunarodni dan borbe protiv siromaštva\nNext Article Sjajni rezultati učenika OŠ “Hašim Spahić” u finalu Atletskog kupa KS


Američke luke uvele NOVČANE kazne za kasno preuzimanje kontejnera - Pluton Logistics\nU lukama Los Anđeles i Long Bič juče je počelo ranije najavljivano novčano kažnjavanje zbog kašnjenja u preuzimanju kontejnera. Prvobitno je ova naknada planirana za 1. novembar, međutim, sama najava uvođenja naknade imala je uticaja, te se broj kontejnera koji su čekali u luci smanjio za petinu. Ipak, vreme čekanja brodova na usidrenje i dalje traje dugo, te se na uvođenje naknade više ne čeka.\nPrema novim pravilima, kontejneri koji se iz luke transportuju vozom mogu da ostanu u luci najviše šest dana pre nego što počne naplata. U slučaju da ih transportuje kamion, vreme čekanja bez naplate može da bude do devet dana, prenosi KTLA.\nPosle predviđenog roka počinje naplata naknade, koja prvog dana iznosi 100 dolara, a zatim se svakog dana uvećava za 100 dolara. Primera radi, prvog dana iznos naknade biće 100 dolara, drugog dana 200 dolara, te će ukupno zaduženje za prva dva dana biti 300 dolara. Trećeg dana će naknada biti za 100 dolara veća, dakle 300 dolara, a zaduženje za sva tri dana 600 dolara, čak duplo više nego prethodnog dana.\nKako pišu američki mediji, ova državna naknada samo je jedna od mera koje su Bela kuća i američke luke preduzele poslednjih meseci, kako bi ublažile ekstremnu krizu nastalu zbog nestašice kontejnera.\nNa uvođenje nove naknade reagovala je nemačka kompanija Hapag-Lloyd, iz koje su poručili da će nova naknada ići na račun klijenata.\nU saopštenju ove kompanije, navodi se da će se naknada računati po kalendarskom danu (što uključuje i dane vikenda i praznika), kao i da ne postoji maksimalni iznos, već će se penali zaračunavati sve dok kontejner čeka u luci.\nU trenutku kada je uvedena naknada za kasno preuzimanje, 82 kontejnerska broda čekala su na usidrenje pokraj Južne Kalifornije. Prethodnih dana situacija je bila nešto bolja od one s početka meseca. Od petka je u obe luke bilo 40.700 kontejnera koji su čekali duže od devet dana, što je daleko bolja situacija nego 1. novembra kada su zabeležena 70.600 kašnjenja.\nNaknade za kasno preuzimanje su u planu i na severu zakrčene zapadne obale Amerike, tj. u luci Takoma.\n← Još jedna zemlja počela proveru TAHOGRAFA „na daljinu“\nNovi Opšti deo plana raspodele dozvola u primeni od 15. novembra →\n3. decembra 2021. 3. decembra 2021. Tomislav Jelesijević\n18. jula 2019. 19. jula 2019. marko


Roganović: Da uživamo, ali i da ozbiljno radimo - Vijesti.me\n"Lavove" čekaju mečevi sa BiH 25. i 26. oktobra Edit\n1484 pregleda 0 komentar(a)\nSlijede pripremni dueli sa BiH (Foto: Stefan Ivanović/RSCG)\nMINA News 22. oktobar 2019, 16:02 ažurirano 22. oktobar 2019, 18:07\nMuška rukometna reprezentacija okupila se danas u Podgorici pred duele sa Bosnom i Hercegovinom u skopu EHF nedjelje.\n„Lavovi” će sa BiH igrati 25. oktobra u Tivtu i dan kasnije na Cetinju, čime počinju pripreme za Evropsko pvenstvo, koje se u januaru održava u Švedskoj, Austriji i Norveškoj.\n„Siguran sam da ćemo uživati, ali i posvetiti se ozbiljnom radu. Kratak period probaćemo da iskoristimo najviše što možemo. Krivo mi je što zbog povreda sa nama nisu naš najbolji strijelac, Miloš Vujović i jedan od najboljih mladih bekova Evrope, Branko Vujović”, rekao je Roganović na konferenciji za medije.\nOn je istakao da ga brinu povrede, navodeći da bi volio da u decembru, na novom okupljanju, svi budu zdravi.\n„To mi je najbitnije, znači nam puno kad su svi zdravi i na okupu”, kazao je Roganović i dodao da za EP, osim na igrače koji će se pripremati u Tivtu, računa još samo na Miloša i Branka Vujovića.\nOn je najavio da će za ovo okupljanje stručni štab biti pojačan za kondicionog trenera iz Švedske.\n„Novina je da smo za ovu nedjelju, imajući u vidu da u decembru i januaru nećemo imati vremena da obavimo pripreme kakve bi trebalo pred veliko takmičenje, angažovali trenera fizičke spreme koji će obaviti lagana testiranja. Igrači će dobiti individualni program koji će odraditi u svojim klubovima kako bi što spremniji dočekali završne pripreme za EP”, rekao je Roganović.\nGolman Nebojša Simić kazao je da se raduje okupljanju, pripremama i mečevima sa BIH, navodeći da će ti dueli biti generalna proba za EP.\n„Šampionat počinje ranije nego prethodnih godina, a neke lige igraju se do kraja decembra\nŠto se mene tiče posljednju utakmicu igram 29. decembra i mogu tek tada da se priključim pripremama. Mečevi sa BIH biće generalna proba, a pripreme su period gdje ćemo imati vremena da popravimo neke stvari i uigramo se”, kazao je Simić.\nOn je istakao da će i BIH učestvovati na EP i da je neugodna reprezentacija.\n„Mi se na EP nalazimo u balkanskoj grupi i dobro je što igramo protiv BIH, koja je tipični predstavnik balkanske škole rukometa. Puni smo elana i samopouzdanja, spremni smo da napadnemo grupu i izborimo drugu fazu šampionata”, kazao je Simić.\nPivot Nemanja Grbović podsjetio da je reprezentacija poslije skoro četiri mjeseca ponovo na okupu.\n„Dobro će nam doći pripreme, da se još bolje uigramo. Neće biti mnogo vremena kasnije, jer svi imamo obaveze u klubovima do kraja decembra”, kazao je Grbović.\nZa pripreme i duele sa BIH Roganović računa na 20 igrača.\nNaslov je izvučen iz konteksta, Crna Gora ima posebno mjesto u mom...


Gastronomska priredba, koja se održava u aprilu mesecu, na kojoj se pored najkvalitetnijeg pirotskog jagnjeta izlažu i ostali plodovi tradicionalnog narodnog stvaralaštva:med, sir, ćilimi, grnčarija. Manifestacija se održava u aprilu mesecu, u selu Krupac blizu Pirota. Od 2014. Godine pr...\nOkuplja studente biologije, hemije, turizma i geografije sa gotovo svih univerziteta u Srbiji, prirodnjačka društva iz zemlje i okolnih zemalja, učesnike iz preko 20 zemalja sveta, srednjoškolce i volontere. Cilj kampa je naučno istraživački rad u Parku prirode Stara planina budu�...\nGastronomska manifestacija, na kojoj se mogu videti i degustirati tradicionalna staroplaninska jela, po ugledu na druge naprednije regione po pitanju seoskog turizma i ukupnog ruralnog razvoja. Bogatstvo prirodnih resursa prikazano je kroz gastronomske veštine lokalnih domaćica i pripremanje...\nJedna od najposećenijih manifestacija na teritoriji opštine Pirot, tradicionalno održavana u srpskoj srednjevekovnoj tvrđavi Kale, na ulazu u grad.Festival autorskog stvaralaštva, međunarodnog karaktera sa zvučnim bendovima iz Srbije kao gostima. Ima za cilj promociju savremene mu...\nManifestacija koja obuhvata literarne i pozorišne komade, muzičke i filmske predstave i kulturne festivale. Raniji nazivi za ovu manifestaciju bili su „Lemek“, „Agora“ i svaka manifestacija imala je za cilj da zabavi ljude ovoga kraja raznovrsnim kulturnim programima ...


Film „Dara iz Jasenovca“ najgledaniji program na televizijama u Srbiji u 2021.\nFilm „Dara iz Jasenovca“ prikazan 20. februara na Radio-televiziji Srbije najgledaniji je TV program na domaćim televizijama u prošloj godini, pokazuju podaci agencije Nielsen Audience Measurement u koje je Danas imao uvid.\nRadio-televizija Srbije, prema ovim podacima, nastavila je svoju dominaciju i u prethodnoj godini po broju najgledanijeg programa, odnosno 19 od „top 20“ programa emitovano je upravo na javnom servisu, dok je taj broj 2020. godine iznosio 17.\nNa drugom mjestu po gledanosti u prethodoj godini je dodjela pehara na Rolan Garosu 13. jula, na trećem serija „Tajne vinove loze“ od 16. februara, te slijedi kviz „Slagalica“ od 14. marta.\nNa petoj poziciji je serija „Porodica“, na šestoj Liga Evrope odnosno meč Crvena zvezda-Milan, a za njima serija „Radio Mileva“.\nJedino mjesto u 20 najgledanijih, a da nije na RTS, jeste serija „Igra sudbine“ prikazana na Prvoj televiziji 4. septembra, koja je zauzela osmo mjesto na listi.\nU top 10 su sa RTS Dnevni 2 i serija „Kalkanski krugovi“.\nU 20 najgledanijih, prema Nielsenu, su serije „Nečista krv“, „Kamiondžije d.o.o.“, „Kaljave gume“ i „Drim tim“. Potom tu su „Roland Garos – studio“, finale Eurosonga, meč Crvena zvezda-Milan u okviru Lige Evrope, kviz Novogodišnja Slagalica i mečevi četvrtfinala i finala Evropskog prvenstva u odbojci kada je reprezentacija Srbije igrala sa timovima iz Francuske i Italije.\nOva lista agencije Nielsen Audience Measurement, kako objašnjavaju, bazirana je na emisijama dužim od 10 minuta i na gledanosti ostvarenoj uživo plus odloženo do sedam dana. U analizu su uključene sve stanice sa nacionalnom frekvencijom, njihovi specijalizovani kablovski kanali, veće domaće i strane kablovske televizije.\nPrethodnih godina takođe su među najgledanijim programima bili oni emitovani na RTS, a najčešće su to bili sportski događaji i domaće serije.\nNEWER POSTErik Nelson: Dodik je javne tendere usmeravao ka svojoj djeci!\nOLDER POST“To su bile godine blagog ludila, ne bih mogao to da uporedim”: Pejaković o nastavku “Složne braće”